JOHAN Gen Lungdamna Thu 
Thu, Mi Hong Suak 


1:1 A kipat cilin Thu na om a, tua Thu, Pasian tawh na omkhawm a, tua 
Thu, Pasian ahi hi. 2 Tua hi a, a kipat cila kipanin Thu leh Pasian na 
omkhawm hi. 3 Pasian in Thu tawh na khempeuh piangsak a, a kipiangsak 
na khempeuh, Thu tawh loin a kipiangsak khat beek omlo hi. 4 Nuntakna 
a nei khempeuh in tua Thu tung panin a nuntakna uh ngah a, tua nuntakna 
in mi khempeuh tungah khuavak hong tun'pih hi. 5 Tua khuavak pen 
khuamial lakah taang a, khuamial in tua khuavak a zo kei hi. 6 Pasian in 
Johan kici mi khat kamtai dingin hong paisak a, 7 mi khempeuh in ama 
thugenna za-in tua khuavak a uptheihna dingun tua khuavak thu a gen 
dingin a hong pai ahi hi. 8 Tua Johan mahmah pen khuavak hilo a, 
khuavak thu a gen dingin a hong pai ahi hi. 9 Ama gen khuavak taktak pen 
zong leitungah hong tung khin a, mi khempeuh a taan' khin hi. 10 Amah, 
leittungah om a, amah tawh leitung a kibawl hinapi-in leitung mite in amah 
na thei khalo uh hi. 11 A khua leh a tui-ah va pai a, ahi zongin a khuapih a 
tuipihte in ama thugen na ngailo uh hi. 12 Tua bang hita se leh ama thu 
ngai-in amah a um mite khempeuh tungah Pasian' tate suahtheihna ding 
thu apia hi. 13 Tua bangin Pasian' tate suahna pen leitung ngeina nute pate 
sung panin suahna tawh hiloin Pasian sung panin suahna ahi hi. 14 Tua Thu 
mihing hong suakin kote lakah hong om a, itna nei-in citak mahmah ahih 
manin Pasian' pianzia a neihna ka mu cian uh hi. Hih pianzia pen Pasian' 
Tapa khat bek hihna tawh a neih pianzia ahi hi. 15 Johan in ama thu gen a, 
“Keima nungah hong pai hinapi-in keima suah ma-in amah omkhin ahih 
mani kei sangin amah lianzaw hi,” ci-in ka genpa pen hihpa ahi hi, ci-in a 
kiko hi. 16 A kicing ama hong itna hangin eite khempeuh tungah thupha a 
banbanim hong pia hi. 17 Pasian in Moses tung tawnin Thukham hong pia 
a, ahi zongin Jesuh Khrih hangin itna leh cihtakna thu hong pai hi. 18 
Kuamah in Pasian mu ngetlo hi. Pasian tawh a kinai pen, Pasian mah ahi 
Tapa khat bek in Pasian hong kilangsak hi. 


Tuiphumpa Johan' Thuhilhna 


19 Jerusalem khua-a Jew mi uliante in Johan kiangah siampite leh Levi 
mite paisak uh a, “Nang kua na hi hiam?” ci-in a dongsak uh hi. 20 Johan 
in zong na ipbawl loin a siangtakin na genkhia a, “Kei pen Khrih ka hi kei 
hi,” a na ci hi. 21 Tua ciangin amaute in, “Tua ahih leh kua na hi hiam? 
Elijah na hi hiam?” a cih uh ciangin, “Ka hi kei hi,” na ci hi. Kamsangpa 
na hi hiam, ci-in a dot uh ciangin, ka hi kei hi, a na ci leuleu hi. 22 Tua 
ciangin amaute in, “Tua ahih leh kua na hi hiam? Kote hong sawlte 
kiangah ka gen ding uh thu hong gen in. Nang, kua kici na hi hiam?” ci-in 
a dot uh ciangin 23 Johan in, “Kamsang Isaiah in a na gen mah bangin, 
“Topa' totding lampi na tangsak un,” ci-in gamsungah a kikopa ka hi hi,” 
ci-in a dawng hi. 24 Hih thu a dong mite pen Farisi mite in a sawl uh ahi 
hi. 25 Amaute in Johan kiangah, “Nang pen Khrih lah hilo, Elijah lah hilo, 
kamsang lah hilo na hih leh bang hangin tuiphum mawk na hi hiam?” ci-in 
a dot uh ciangin 26 Johan in, “Keimah in tui sungah mite a phum lel ka hi 
hi. Ahi zongin tu mahmahin note' muh ngeiloh mipa, note' lak mahah hong 
om hi. 27 Keima khit ciangin note lakah amah in nasep hong kipan ahih 
hangin, kei pen ama khedap khau a sutsak ding nangawnin ka kilawmzo 
nai kei hi,” ci-in a dawng hi. 28 Hih bang thu kidotna a pianna mun pen 
Johan in mite tui phumin a omna, Jordan Gun nisuahna lam gala om 
Bethany khua ahi hi. 


Pasian' Tuuno 


29 A zing ciangin Johan in ama kiangah Jesuh hong pai a muh ciangin, 
“En un, leitung mawhna a lakhia Pasian' Tuuno hih lai-ah hong pai hi. 30 
Keima nungah mi khat hong pai ding a, keima suah ma-in amah omkhin 
ahih manin kei sangin amah lianzaw hi, ci-in ka genpa ahi hi. 31 Amah a 
bangci mi hi ding cih theilo napi-in, Israel mite in amah a theihna dingun 
tui sungah mite a phum dingin a hong pai ka hi hi,” aci hi. 32 Johan m hih 
mipa thu teci na pang a, “Vantung panin vakhu bangin Kha hong paisukin 
ama tungah a om ka mu hi. 33 Keimah in amah ka theih nailoh hangin, tui 


sungah mite a phum dingin kei a hong sawl Pasian in, *A tungah Kha hong 
paisukin a omna mipa pen Kha Siangtho sungah mite a phum dingpa ahi 
hi,” ci-in hong genkhol hi. 34 Tua ahih manin hih mipa pen Pasian' Tapa 
hi, ci-in thei ka hih manin teci ka pang hi,” a ci hi. 


Nungzui Masate 


35 A zing ciangin Johan leh a nungzuitte nih ding khawmin a om laitakin, 
36 amaute gei-ah Jesuh hong pai a muh ciangin Johan in limtakin enin, 
“Hih lai-ah Pasian' Tuuno hong pai hi,” a ci hi. 37 A nungzutte gel in hih a 
kampauna za uh ahih manin Jesuh a zui pah uh hi. 38 Jesuh kihei a, 
amaute gel in a zuihlam a muh ciangin, “Bang zong na hi uh hiam?” ci-in a 
dong hi. Amaute in, “Sia aw, koi lai-ah om na hi hiam?” ci-in a dawng uh 
hi. 39 Jesuh in, “Hong pai un la, ka omna mun hong mu un,” ana ci hi. 
Amaute gel in zong Jesuh va zui uh a, a omna mun a va mu uh hi. Tua hun 
pen nitak nai li hun pawl ahih manin ama kiangah a giak uh hi. 40 Johan 
kampauna za-in Jesuh a zui nihte sung panin khat pen Simon Peter' naupa 
Andru ahi hi. 41 A zing ciangin a u Simon zongpahin ama kiangah, 
“Messiah ka mu zo uh hi,” a ci hi. Tua pen Khrih a cihnopna ahi hi. 42 
Tua ciangin Jesuh kiangah a u Simon a patpih hi. Jesuh in amah enin, 
“Nang pen Johan' tapa Simon na hi hi. Tu-a kipanin Sifas hong kici ding 
hi,” aci hi. Sifas pen Peter tawh a kibang hi a, suangtum a cihna ahi hi. 


Jesuh in Filip leh Nethanel Sam 


43 A zing ciangin Jesuh in Galilee gamah pai ding ngaihsun hi. Filip tawh 
kituak a, ama kiangah, “Hong zui in,” a ci hi. 44 Filip pen Andru leh Peter' 
ten'na Bethsaida khuami mah ahi hi. 45 Nethanel tawh a kituah ciangin 
Filip in, “Moses in Thukham laibu sungah a gelh mipa, leh kamsangte in 
zong a gelh mipa ka mu khin uh hi. Amah Jesuh hi a, Nazareth khuami 
Josef' tapa ahi hi,” a ci hi. 46 Nethanel in, “Nazareth khua panin bang 
hong piang peuhmah ding ahi hiam?” na cihsan hi. Ahi zongin Filip in, 
“Hong pai in la, hong mu dih in,” a ci hi. 47 Jesuh in ama kiangah 


Nethanel hong pai a muh ciangin, “En un, hih mipa, Israel mi taktak hi a, a 
lungsimah zuauthu om hetlo hi,” a ci hi. 48 Nethanel in, “Kei hong bangci 
theih na hi hiam?” ci-in a dot ciangin Jesuh in, “Filip in nang hong sap 
ma-in theikung nuai-ah na om laitakin ka hong mu hi,” ci-in a dawng hi. 49 
Tua ciangin Nethanel in, “Sia aw, nang, Pasian' Tapa na hi hi. Israel mite' 
Kumpi zong na hi hi,” a cih ciangin 50 Jesuh in, “Theikung nuai-ah ka 
hong mu hi, ka hong cih manin Pasian Tapa leh Israel mite Kumpi ka 
hihlam hong um na hi hiam? Hihte sangin a thu lianzaw na mu lai ding hi,” 
aci hi. 51 Tua ciangin Jesuh in, “Ke'n a mantak kong genin-ah, vantung a 
kihong na mu ding uh a, Mihing Tapa leh vantung kikalah Pasian' vantung 
mite a kumsuk a kahto na mu ding uh hi,” a ci hi. 


Kana Khua-ah Mo Pawi 


2:1 Tua zawh ni nih khit ciangin Galilee gam Kana khua-ah mo pawi om 
a, Jesuh' nu zong tua pawi-ah a om hi. 2 Jesuh leh a nungzuite zong tua 
pawi-ah a kisam hi. 3 Leenggahzu a bei ciangin Jesuh' nu m, “Leenggahzu 
om nawnlo hi,” ci-in Jesuh kiangah a gen hi. 4 Tua ciangin Jesuh in, “Nu 
aw, bang hangin na lunghihmawhna hong ko zenzen na hi hiam? Keima 
hun tung nailo hi,” ci-in a dawng hi. 5 Ahi zongin Jesuh' nu in nasemte 
kiangah, “Ama hong gen bangbangin gamta un,” a ci hi. 6 Jew mite in 
amau biakna ngeina-ah kisilsiangna ding ngema nei uh ahih manin tua 
lai-ah tui tambong guk tambong sagih bang a ta thei thambelpi guk a om 
hi. 7 Jesuh in nasemte kiangah, “Tua thambelpite sungah tui a dimin koih 
un,” ci-in a sawl mah bangin a dim sitsetin tui a koih uh hi. 8 Tua ciangin 
Jesuh in, “Tu-in tui pawlkhat suak un la, zuphungpa kiangah va paipih un,” 
a ci hi. Amaute in zong tua mah bangin a va paipih uh hi. 9 Zuphungpa in 
leenggahzu a suak tui a ciap ciangin, (tui a sung nasemte in a theih hangin) 
koi panin kingah ahi hiam, ci-in theilo ahih manin zinei tangvalpa samin, 
10 “Midangte in leenggahzu khumte hawm masakin nei uh a, mite in a 
khamgawp khit uh ciangin a ngeinate hawm pan uh hi. Ahi zongin 
nangmah in a khum pen teng tudong na sitlai hi,” a ci hi. 11 Jesuh in na 
lamdang a bawl masak pen Galilee gam Kana khua-ah hih bangin Pasian' 


pianzia a neihna kilangsak a, a nungzuite in zong amah a um uh hi. 12 Tua 
khit ciangin Jesuh leh a nu, a sanggamte leh a nungzuite, Kapernaum 
khua-ah pai-in tua lai-ah ni tawmkhat a taam uh hi. 


Biakinn Sian'sakna 


13 Jew mite' Paisan Pawi hun hong naita ahih manin Jerusalem khua-ah 
Jesuh a pai hi. 14 Biakinn huangsung a lut ciangin bawng, tuu, leh kawl 
vakhu zuakte mu a, sumkhekte zong a sumkhekna sabuai-ah a tu mu hi. 15 
Amah in zong khauteep bawlin biakinn huangsung panin tuu leh bawng-a 
kipan ganhing khempeuh hawlkhia a, sumkhekte' sabuai zong sawnpaih 
sakin a sum khempeuh a thehthang sak hi. 16 Tua ciangin kawl vakhu 
zuakte kiangah, “Na kawl vakhute uh hih lai panin paikhiatpih un. Ka Pa' 
inn pen sumzuakna inn phualpi-in nei kei un,” a ci hi. 17 Hih bangin a 
gamtatna hangin, “Nangma inn ka deihluatna in ka lungsim hong uklah sak 
hi,” ci-in Lai Siangtho sungah a kigelhna thu, a nungzuite in a phawk uh 
hi. 18 Tua ciangin Jerusalem khua-ah a om Jew uliante Jesuh kiangah 
hong pai uh a, “Hih bangin na gamtat theihna ding thu na neihna bang lim 
tawh hong lakthei ding na hi hiam?” ci-in a dot uh ciangin 19 Jesuh in, 
“Hih biakimn susia le uh cin ni thum sungin ka dingsak kik ding hi,” ci-in a 
dawng hi. 20 Tua ciangin Jew uliante in, “Hih biakinn kum sawmli leh 
kum guk sung a kilam ahi hi. Ni thum sungin dingsak kikzo ding na hi 
hiam?” aci uh hi. 21 Ahi zongm Jesuh in biakinn a cih ciangin ama pumpi 
a cihna ahi hi. 22 Tua ahih manin sihna panin amah a kithawhkik sak 
ciangin a nungzuite in Jesuh' thugen phawkkik uh a, Lai Siangtho leh 
Jesuh' thugente a um uh hi. 


Jesuh in Mi Khempeuh Thei 


23 Paisan Pawi hun laitakin Jerusalem khuasungah Jesuh a om sungin 

Jesuh in vangliatna tawh na lamdang a bawlte mu uh ahih manin mi tampi 
in amah a um uh hi. 24 Ahi zongin Jesuh in mi khempeuh Iimtakin theitel 
ahih manin amaute muanglo hi. 25 Amah in mite' lungsimtawng dong thei 


ahih manin mite a bangci mi ahi hiam cih thu midangte in ama kiangah a 
gen ding kisamlo hi. 


Jesuh leh Nikodemas 


3:1 Nikodemas a kici Jew mi ulian khat om a, amah pen Farisi a kici mite 
pawl ahi hi. 2 Khatvei zan khuamial laitakin Jesuh kiangah va pai a, “Sia 
aw, mi khat peuhpeuh Pasian in ompihlo hi leh hih na lamdangte kuamah 
in bawl theilo ding ahih manin nang pen Pasian' hong sawl siapa na hihna 
ka hong thei uh hi,” a ci hi. 3 Jesuh in, “A mantakin kong genin-ah, mi 
khatpeuh a suahkik kei leh Pasian' Ukna sungah lut theilo ding hi,” a ci hi. 
4 Tua ciangin Nikodemas in, “Mi khat a teek khit ciangin bangci suahkik 
thei ding ahi hiam? A nu' sungah lutkikin suakkik thei ding ahi hiam?” ci-in 
a dot ciangin 5 Jesuh in, “A mantakin kong genin-ah, mi khatpeuh tui leh 
Kha Siangtho tawh a suahkik kei leh Pasian' Ukna sungah lut theilo ding 
hi. 6 Mihing sung panin a suakte mihing mah hi bek a, Kha tawh a suakte 
pen kha mi ahi hi. 7 Tua ahih manin, “Na suahkik ding ahi hi,” ka hong 
cihna hangin lamdangsa kei in. 8 Huih zong a utna peuhpeuhah nung a, a 
huging na zaktheih hangin koi lam panin hong nung a, koi lamah nung ahi 
hiam, cih na mu thei kei hi. Kha tawh a suak mite zong tua mah bang ahi 
hi,” ci-in a dawng hi. 9 Tua ciangin Nikodemas in, “Hih thu bangci 
pian'theih mawk ding ahi hiam?” ci-in a dot ciangin 10 Jesuh in, “Israel 
mite' sia hinapi-in hih thu thei theilo na hi hiam? 11 A mantakin kong 
genin-ah, kote in ka theihsa uh thu bek genin, ka muhsa uh thu bek teci a 
pang ka hi uh a, ahi zongin note kuamah in ka thugente uh nong um nuam 
kei uh hi. 12 Hih leitung thute tawh a kisai thu kong gen ciangin umlo na 
hih uh leh vantung thute ka hong gen ciangin bangci up mah ding na hi uh 
hiam? 13 Vantung panin a hong paisuk Mihing Tapa keimah simloh 
vantungah a paito ding kuamah omlo hi,” a ci hi. 14 Moses in gamlak 
khuam tungah sumngo gul a khai mah bangin Mihing Tapa zong hong 
kikhai ding a, 15 amah a um mi khempeuh nungta tawntung ding hi. 16 
Pasian in leitung mite hong it mahmah ahih manin ama Tapa a um mi 
khempeuh si nawnloin a hin' tawntung theihna dingun a Tapa neihsun a 


hong piak dongin a hong itna a hong lak hi. 17 Pasian in leitungah a Tapa 
hong sawlna pen mawhsakna thukhen dingin a hong paisak hiloin, leitung 
mite a honkhia dingin a hong paisak hizaw hi. 18 Amah a um mite in 
mawhsak thukhemna thuaklo ding uh hi. Amah a umlote pen Pasian' Tapa 
neihsun umlo uh ahih manin mawhsak thukhenna a thuak khinta uh ahi hi. 
19 Tua bangin mawhsak thukhenna a thuakna uh a hang in: Leitungah 
khuavak hong tungkhin napi-in a gamtatna uh hoihlo ahih manın leitung 
mite in khuavak sangin khuamial deihzaw uh hi. 20 A gamtat hoihlo mite 
in a siatna uh a kilatkhak ding utlo uh ahih manin khuavak deihlo uh a, 
khuavakah pai nuamlo uh hi. 21 Ahi zongin thumanin a gamta mite ahih 
leh a gamtatnate uh Pasian' deihna tawh kituak hi, ci-in a kilatsak theihna 
dingun khuavak sungah a pai uh hi. 


Amah Lian Semsem Ding, Kei Neu Semsem Ding 


22 Hih thute khit ciangin Jesuh leh a nungzuite Judea gamah pai uh a, tua 
gamah a nungzuite tawh omin mite tui a phum hi. 23 -24 Tuphumpa 
Johan zong thong kia nailo hi. Tua hi a, tui tampi omna Salim khua kiang 
Ainon kici munah Johan in mite tuiphum a, ama kiangah mite hong pai-in 
tui a kiphum uh hi. 25 Tua laitakin biakna vai-in kisian' suahna tawh 
kizomin Johan' nungzuite leh Jew mi pawlkhat thu kiseel uh hi. 26 Tua 
ahih manin Johan nungzuite a kiangah hong pai uh a, “Sia aw, Jordan Gun 
galkhatah na om khawmpih ngeipa, ama thu na genna na phawk lai hiam? 
Tu-in amah in mi tuiphumphum a, mi khempeuh in amah zuan uh hi,” ci-in 
a gen uh leh 27 Johan in, “Pasian in hih theihna ding thu pia kei leh 
kuamah in bangmah hih theilo hi. 28 Kei pen Khrih ka hi kei a, ama 
mai-ah a hong kisawlpa ka hi lel hi, ci-in ka genna thu note mahmah in na 
zaksa uh ahi hi. 29 Mo pen zinei ding tangvalpa-a' ding bek ahi hi. Zineipa 
kiangah a ding a lawmpa in ama kampau ding bek ngai a, ama awging a 
zak ciangin nuam mahmah hi. Tua mah bangin tu-in ama hangin ka nuam 
a, keima lungdamna kicingta hi. 30 Amah lian semsem ding a, kei ahih leh 
ka neu semsem ding hi. 


Vantung Pan Hong Paipa 


31 “Vantung pan hong paipa pen adang khempeuh sangin lianzaw hi. 
Leitung panin a piang mi pen leitung mi hi a, leitung thute bek mah a gen 
hi. Tua ahih manin vantung panin a hong paipa ahih leh adang khempeuh 
sangin a lianzaw ahi hi. 32 Amah in a muhsa leh a zaksa thu a gen 
hinapi-in kuamah in ama thugen umlo uh hi. 33 Ama thugen a umte pen, 
Pasian' thugen man hi, ci-in a um ahi uh hi. 34 Pasian in a sawl mipa 
tungah ama Kha a kicingin pia ahih manin a sawl mipa in Pasian' thugente 
mah a gen ahi hi. 35 Pa in Tapa it ahih manin ama khutsungah na 
khempeuh a pia hi. 36 Tua ahih manin Tapa a um mi peuhmah nungta 
tawntung ding a, Tapa' thu a manglote in nuntak mulo ding a, amaute 
tungah Pasian heh tawntung ding hi,” a ci hi. 


Jesuh leh Samaria Numei 


4:1 Jesuh in Johan sangin mi tam ngahzaw-in a tuphumna thu Farisi mite 
in a za uh hi. 2 (A taktakin Jesuh mahmah in tui phumloin a nungzuite bek 
in a phum ahi hi.) 3 Jesuh in tua thu a phawk ciangin Judea gam panin 
paikhia-in Galilee gamah a paikik hi. 4 Tua a pama-ah Samaria gam a 
nawkding kisam hi. 5 Tua bangin a nawk ciangin Samaria gamsungah 
Saikhar a kici khua khat a tung hi. Tua khua gei-ah Jakob in a tapa Josef a 
piak lo khat om hi. 6 Tua lo sungah tuikhuk khat om a, a khualzinna-in 
Jesuh gim ahih manin a tuikhuk gei-ah a tu hi. Tua hun pen sunkim laitak 
ahi hi. 7 Tua laitakin Samaria numei khat tuitawi dingin tuikhukah a hong 
pai hi. Jesuh in tua numei kiangah, “Na tui hong dawnsak in,” a ci hi. 8 
Tua laitakin khuasungah an lei dingin Jesuh nungzuite paikhia khin uh hi. 9 
Jew mite in buah tang uh a, Samaria mite' na zatte zanglo uh ahih manin, 
Samaria numei in Jesuh kiangah, “Bang hangin nang Jew mi in kei 
Samaria numei kiangah tui hong ngen na hi hiam?” a ci hi. 10 Jesuh in, 
“Pasian' hong piaktheih dingte leh tuidawn ding hong ngenpa theitel hi 
lecin, ama kiang pan tui a ngen ding na hizaw a, amah in nuntakna tui nang 
hong pia ding hi,” a ci hi. 11 Tua ciangin numei in, “Sia aw, tuikhuk thuk 


mahmah a, ahi zongin tui khaina ding bangmah na nei kei hi. Koi panin tua 
nuntakna tui ngah thei ding na hi hiam? 12 Tua thamlom, 1 pupi Jakob 
sangin lianzaw ding na hi hiam? Amah-a kipan a tate leh a ganhingte in a 
nek hih tui sangin a limcizaw kot-ah ngah ding na hi hiam?” a cih ciangin 
13 Jesuh in, “Hih tui a dawn khempeuh dangtak kik ding uh a, 14 ahi 
zongin keima piakding tui a dawn khempeuh dangtak kik nawnlo ding uh 
hi. Tua ka piak tui a dawnte sungah nuntakna tuinak piang ding a, a 
nungtasak paisuak ding hi,” a ci hi. 15 Tua ciangin numet in, “Sia aw, tua 
bang ahih leh ka dang a tak nawnlohna ding leh hih lai-ah tuitawi-in ka pai 
nawnlohna dingin kei zong tua tui hong pia in,” a ci hi. 16 Tua ciangin 
Jesuh in, “Va ciahin na pasal va sam in la, hih lai-ah hong paikik un,” a ci 
hi. 17 Numei in, “Pasal ka nei kei hi,” a cih ciangin Jesuh in, “ “Pasal ka 
nei kei hi,” na cih pen man mahmah hi. 18 Pasal nga na nei khin ngei a, 
tu-a na ompih zong na pasal hilo hi. Tua ahih manin na thugen man 
mahmah hi,” a ci hi. 19 Tua ciangin numei in, “Sia aw, nang pen kamsang 
khat na hihna thu ka hong thei hi. 20 Ko Samaria mite' pupite in hih lai 
mualtungah Pasian bia uh a, ahi zongin no Jew mite in Pasian biakna mun 
pen Jerusalem khua ahi hi, na ci uh hi,” a cih ciangin 21 Jesuh in, “Lawm 
aw, hih ka thugen ding hong um in: Mite in hih mualtung hita leh 
Jerusalem hita lehah Pa Pasian a biak nawnloh hun hong tung ding hi. 22 
No Samaria mite in na theih taktak lohpi uh na bia uh a, ahi zongin ko Jew 
mite tung tawnin hotkhiatna thu hong pai ahih manin kote in ka theih uh a 
bia ka hi uh hi. 23 Ahi zongin Pasian a bia taktakte in Pasian' Kha' 
lamlahna leh thuman tak tawh a biak hun hong tung ding a, tu-in zong a 
hong tung khinta ahi hi. Pa Pasian in tu-a bangin amah i biak ding a hong 
deih ahi hi. 24 Pasian pen Kha ahi hi, amah a biate in tua Kha' lamlahna 
leh thuman taktak tawh a bia ding uh hi,” aci hi. 25 Tua ciangin numet in, 
“Khrih a kici Messiah hong paina ding thu ka thei hi. Amah hong pai 
ciangin thu khempeuh hong gen ding hi,” a cih ciangin 26 Jesuh in, “Tu-a 
nang tawh a kiho keimah pentua na genpa ka hi hi,” aci hi. 27 Tua 
laitakin Jesuh nungzuite hong tung uh a, ahi zongin kuamah in, “Numei 
aw, bang deih na hi hiam?” cihna ahi a, “Bang hangin tua numei tawh kiho 
na hi hiam?” cihna ahi zongin dong ngamlo uh hi. 28 Tua ciangin numei in 


a tuibeel nusia-in khuasungah ciah a, a khuapih mite kiangah, 29 “Hong 
pai un. Ka gamtatnasa a hong theipa va en ni. Amah Khrih hi khading hi,” 
a va ci hi. 30 Tua ahih manin a khuapihte zong Jesuh kiangah a va pai uh 
hi. 31 Mite a hong tun'ma hunsung tengin a nungzuite in, “Sia aw, an ne 
in,” ci-in a kun uh hi. 32 Ahi zongin Jesuh in, “Note in na theihloh uh nek 
ding an ka nei hi,” a na ci hi. 33 Tua ahih manin a nungzuite khatlekhat 
kiho-in, “Mi khatpeuh in an na puak khin hi ding ahi hiam?” a kici uh hi. 
34 Tua ciangin Jesuh in, “Keimah hong sawlpa' deihna bangin na semin, 
sepdingin hong piak nasep zawhna pen ka nuntakna an ahi hi. 35 Note in 
na paunak uhah, “Khai tuh khit kha li ciangin anlak hun hi,” na ci uh hi. 
Tu-in note khuadakin lote en un. An khempeuh min khinta a, lakding bek 
in sam hi. 36 Khaituhpa leh anlapa a lungdam khawm theihna dingin 
anlapa thaman a kipiak mah bangin anlapa in zong a nungta tawntung 
dingin mi a khawm ding hi. 37 Tua ahih manin, “Khat in khai tuhin, adang 
khat ma an la,” ci-in paunak a om pen thuman mahmah hi. 38 Tua ahih 
manin note in na khawhloh uh lo-ah an a la dingin ka hong sawl hi. 
Midang in tua lo na kho a, note ma lak bek a si na hi uh hi,” a ci hi. 39 
Tua numei in, “Ka gamtatnasate khempeuh hong thei hi,” ci-in a thugenna 
hangin tua khuasunga om Samaria mi tampi tak in Jesuh a um uh hi. 40 
Tua ahih manin Jesuh kiangah Samaria mite a va tun' uh ciangin amaute' 
khua-ah a taamna dingin kun uh a, Jesuh zong tua khua-ah ni nih a taam 
hi. 41 Tua ahih manin tua numer thugenna hangin Jesuh a um mi tampi tak 
kibehlap hi. 42 Tua thu um mite in tua numei kiangah, “Nangma thugenna 
hangin a um ka hi nawn kei uh a, komau mahmah in a thugen za-in, leitung 
mite a Honkhia dingpa taktak hi, ci-in thei ka hih manun a um ka hi uh hi,” 
aci uh hi. 


Jesuh in Ulian Khat' Tapa Damsak 


43 Tua lai-ah ni nih a taam khit ciangin Galilee gamah a pai hi. 44 Jesuh 
mahmah in zong, “Kamsang a kuamah peuh ama gamah kipakta ngeilo 
hi,” ci-in a gen ngei hinapi-in, 45 Paisan Pawi hun laitakin Jerusalem-ah 
Galilee mite va pai-in, tua pawi sungah Jesuh' septe khempeuh mu khin uh 


ahih manin, Jesuh a tun' ciangin Galilee mite in na limbawl mahmah uh hi. 
46 Tui, leenggahzu a suahsakna Galilee gam Kana khua-ah Jesuh paikik 
hi. Tua laitakin Kapernaum khua-ah kumpi nasem ulian khat om a, a tapa a 
ci ana hi. 47 A tapa gim mahmahin si dektak ahih manin, Judea gam 
panin Galilee gamah Jesuh hong paina thu a zak ciangin ama kiangah va 
pai a, Kapernaum khua-ah Jesuh hong pai-in a tapa a damsakna dingin a 
va thum hi. 48 Jesuh in ama kiangah, “Note in lim leh na lamdang lian ka 
bawl na muh kei uh leh Topa ka hihna thu na hong um kei ding uh hi,” a 
cih ciangin 49 ulianpa in, “Sia aw, ka ta a sih ma-in hong pai ta peuh in,” 
ci-in a thum hi. 50 Tua ciangin Jesuh in, “Va ciah in. Na tapa nungta ding 
hi,” a ci hi. Tua ulianpa in Jesuh' thugen um ahih manin a ciah hi. 51 
Lampi-ah a nasemte in na dawntuah uh a, “Na tapa nungta ding hi,” ci-in 
na ko uh hi. 52 Amah in, “Bang hunin a noptuam hong kipan ahi hiam?” 
ci-in a dot ciangin amaute in, “Zan sun nai khat pawlin a cisa hong kiamvat 
hi,” ci-in a dawng uh hi. 53 Jesuh in, “Na tapa nungta ding hi,” a cih hun 
tawh a kituak lian ahihna thu a pa in thei a, amah-a kipan a innkuanpihte 
khempeuh in Jesuh a um uh hi. 54 Hih na lamdang pen Judea gam panin 
Galilee gamah hong pai khita kipanin Jesuh in na lamdang a bawl a nihna 
ahi hi. 


Bual Gei-ah Cina Damsakna 


5:1 Tua khit ciangin, Jerusalem khua-ah Jew mite biakna pawi kibawl 
ahih manin Jesuh zong a pai hi. 2 Jerusalem khuasung Tuu Kongpi a kici 
gei-ah Hebru pau-in Bethzatha a kici bual khat om a, tua bual kimkotah 
talap nga a om hi. 3 Hih talapte sungah a mittaw, a khebai, khutlekhezaw, 
cina tampi lum phengphang uh hi. (Amaute in tua bualtui a kilawh ding 
ngakin a om uh ahi hi. 4 Bang hang hiam cih leh Topa' vantung mi khat in 
tua bual tui lok thei zel a, tui a kilawh khit ciangin tua lai a tung masa 
penpen ama natna panin a dam hi.) 5 Tua talapte sung khatah kum 
sawmthum leh kum giat sung a cina khin mi khat a om hi. 6 Jesuh in tua 
cinapa mu a, tua munah sauveipi a lupkhitna a theih ciangin ama kiangah, 
“Na dam nuam hiam?” ci-in a dot leh 7 cmapa in, “Sia aw, bualtui a 


kilawh ciangin kei hong pua ding kuamah omlo ahih manin, kei ka tun' 
ma-in midang khat a bual sung na tungkhin pahpah hi,” ci-in a dawng hi. 8 
Tua ciangin Jesuh in, “Tho in la, na lupna pheek pua-in pai in,” a cih 
ciangin, 9 tua cinapa thakhatin dampah a, a lupna pheek la-in a paipah hi. 
Tua ni pen Sabbath ni hi citciat ahih mamn, 10 Jerusalem khuasunga om 
Jew mi uliante in cma damkikpa kiangah, “Tuni pen Sabbath ni ahih manin 
lupna pheek na puak ding ngeina hilo hi,” a cih uh ciangin 11 amah in, 
“Kei hong damsakpa in, “Na lupna pheek la in la pai in,” hong ci hi,” ci-in 
a dawng hi. 12 Tua ciangin amaute in, “Na lupna pheek la in la pai in, 
hong ci kua ahi hiam?” ci-in a dong uh hi. 13 Ahi zongin tua munah mi 
tampi om a, Jesuh paikhia ziau ahih manim cina damkikpa in amah a 
damsak kua ahi hiam, cih a thei kei hi. 14 Tua khit ciangin Jesuh in 
biakimn sungah tua cina dampa mukik a, ama kiangah, “Tu-in na dam 
khinta hi. Mawhna bawl nawn kei in. Tua hi kei leh a siazaw khat na thuak 
ding hi,” a ci hi. 15 Tua ciangin amah zong pusuak a, Jerusalem khua-a 
Jew mi uliante kiangah, “Keimah hong damsakpa pen Jesuh ahi hi,” ci-in a 
va ko hi. 16 Tua ahih manin Jesuh in Sabbath ni-in cina a damsakna hangin 
amaute in Jesuh bawlsiat ding a kipan uh hi. 17 Ahi zongin Jesuh in 
amaute kiangah, “Ka Pa in tuni dongin na sem tawntung ahih manin kei 
zong ka sep ding mah ahi hi,” a ci hi. 18 Hih bangin ama kampauna hangin 
amaute in Jesuh thatnuam semsem uh hi. Amah in Sabbath thukham a 
palsat bek hiloin, Pasian nangawn ka Pa ci ahih manin Pasian tawh a 
kikimin kiseh hi, ci-in a mawhsak uh hi. 


Tapa in Aana A Neihna 


19 Tua ahih manin Jesuh in amaute kiangah, “A mantakin gen lehang: 
Tapa in ama thu bek tawh bangmah semlo a, a Pa in a sep a muhteng bek 
a sem ahi hi. Tua hi a, a Pa in a septeng mah a Tapa in zong a sem ahi hi. 
20 Pa ina Tapa itin, ama septeng mah lak a, mailam hunah zong hih 
sangin a lianzaw a sep ding lak lai ding ahih manin lamdang na sa mahmah 
ding uh hi. 21 Pa in mi sisate nangawn thosakin a nuntaksak mah bangin 
Tapa in zong a ut peuhpeuh nungtasak thei hi. 22 -23 Pa in kuama tungah 


thukhen nasep semlo hi. Mi khempeuh in Pa a zahtak mah bangin Tapa a 
zahtak theihna dingun Pa in thukhen nasep khempeuh a Tapa tungah a pia 
hi. Tua ahih manin Tapa a zahtaklo mi khempeuh pen Tapa a sawl Pa 
Pasian zong a zahtaklo ahi uh hi. 24 “A mantakin kong genin-ah: Ka 
thugennate za-in kei hong sawlpa a um khempeuh a nungta paisuak ding 
hita hi. Mawhsak thukhenna ngah nawnloin, sihna panin a hingkik ta ahi 
hi. 25 A taktakin ci lehang: A si mite in Pasian' Tapa' aw a zak hun uh 
hong tung ding hi bek loin tu-in a hun hong tungkhin hita a, ama aw a za 
mi khempeuh nungta ding uh hi. 26 Pa in nuntakna a piaktheih mah bangin 
Tapa in zong a piaktheihna dingin Pa in a bawl hi. 27 Amah pen Mihing 
Tapa ahih manin thu khentheihna ding aana ama tungah a pia hi. 28 Hih 
thu ka hong gen ciangin lamdangsa kei un. Han sungah a om misi 
khempeuh in ama aw za-in, 29 han sung panin a hong paikhiat uh hun 
hong tung ding hi. A gamtat hoih mite pen a nungta tawntung dingin hong 
thokik ding uh a, a gamtat siate ahih leh mawhsak thukhenna a thuak 
dingin hong thokik ding uh hi. 


Jesuh-a' ding Teci A Pangte 


30 “Keima thu guak tawh ka hihtheih bangmah omlo hi. Pasian' hong 
genna bang bekin thu ka khen hi. Keima ut bangin semloin kei hong 
sawlpa' deih bangin sem ka hih manin ka thukhenna thuman hi. 31 “Keima 
thu tawh kisai-ah kermahmah in teci pang leng kuamah in a thumanin sang 
theilo ding hi. 32 Tua ahih manin keima-a' ding teci a pangding mi khat om 
a, keima thu genin teci a pan'na thuman hi, ci-in ka thei hi. 33 Note in 
Johan kiangah thu a dong dingin mi na sawl uh a, amah in note kiangah a 
thuman hong genzo hi. 34 Keimah in mihingte' teci pan'na a kisam ka hi 
kei a, note in hotkhiatna na ngahtheihna dingun note-a' ding ngaihsutna 
tawh hih thuteng a hong gen ka hizaw hi. 35 Johan pen meivak bangin 
kuangin a taang hi a, ama khuavak sungah tawlkhat nuamsa-in omding na 
ut uh hi. 36 Ahi zongin Johan' teci pan'na sangin a lianzaw teci khat ka nei 
a, tua in: Ka Pa in sepdingin a hong piak tu-a ka sep thute in kei-a' dingin 
teci a pang hi a, Pa in kei a hong sawl taktak ahihna hong kilangsak hi. 37 


-38 Tua ban panin kei a hong sawl Pasian in zong keima-a' dingin teci a 
pang hi. Note in Pasian' sawlpa' thu umlo na hih manun Pasian' aw lah za 
ngeilo, a maitang lah mu ngeilo, na lungsim uhah zong ama thu a ciinglo 
na hi uh hi. 39 Nuntak tawntung ngahtheihna ding lametna tawh Lai 
Siangtho sung na lim sim mahmah uh a, tua na sim uh Lai Siangtho in 
keima thu mah genin teci pang napi-in, 40 na nuntak theihna dingun kei 
kiangah nong painuam kei veve uh hi. 41 “Hih bangin kong gen ciangin 
mihingte in hong pahtak ding ka deihna hilo a, 42 note' lungsim sungah 
Pasian itna na neih hetlohna uh ka theihna hang hizaw hi. 43 Ka Pa' thu 
tawh kei hong pai napi-in na hong sangnuam kei uh hi. Tua hinapi-in 
midang khatpeuh ama thu tawh hong paitawm leh na sang ding uh hi. 44 
Pasian' pahtak theihna ding hanciam nuamloin, note khatlekhat na kiphat 
theihna ding uh a hanciam mite' thugen, a bang hangin um zawsop na hi uh 
hiam? 45 Hih bangin ka hong gen ciangin ka Pa kiangah note a hong 
mawhsak dingpa hi, ci-in hong ngaihsun kei un la, note in suan' belin na 
neih uh Moses pen a hong mawhsak dingpa ahih zawkna thu thei ta un. 46 
Moses in keima thu gen belin nei ahih manin Moses um taktak hi le uh cin 
kei zong na hong um ding uh hi. 47 Ahi zongin Moses' laigelh thute umlo 
na hih manun kei hong bangci uptheih mah ding na hi uh hiam?” aci hi. 


Tul Nga Vakna 


6:1 Tua khit ciangin Tiberias zong a kici Galilee Tuili galkhat lamah Jesuh 
a pai hi. 2 Jesuh in cinate damsakin na lamdang lianpipi a bawlte mi tampi 
in mukhin uh ahih manin mi tampi tak in Jesuh nung a zui uh hi. 3 Jesuh 
zong a mualtung lamah kahto-in a nungzuite tawh a tukhawm hi. 4 Jew 
mite' Paisan Pawi hun nai mahmah ta hi. 5 Jesuh khuadak a, ama lamah 
mihonpi hong pai muaimuai a muh ciangin Filip kiangah, “Hih mihonpite' 
nekding an koici ngahtheih ding ihi hiam?” ci-in a dong hi. 6 (Jesuh in a 
hihding thei napi-in Filip a ze-etna-in hih bangin a dong lel ahi hi.) 7 Filip 
in, “Ngun peek za nih tawh an i lei hangin tawmno bekin cing pan ding uh 
hi,” ci-in a dawng hi. 8 Tua laitakin a nungzuite sung panin Simon Peter' 
nau Andru in Jesuh kiangah, 9 “Hih lai-ah mangbuhham kibawl anlum nga 


leh ngasa tawn nih sun-an a pua tangval khat om sam hi; tuate lah mihing 
hi zah lakah cihtaak ding ahi hiam?” ci hi. 10 Ahi zongin Jesuh in a 
nungzuite kiangah, “Mihonte tusak un,” a ci hi. (Tua lai-ah lopa tampi om 
hi.) Tua ahih manin mihonte tu uh a, pasal tul nga bang pha uh hi. 11 
Jesuh in anlum la-in Pasian tungah lungdamna a kohkhit ciangin mihon a 
tute lakah a hawm hi. Tua mah bangin ngasa zong hih a, mi khempeuh in a 
duh zahzah uh a ne ciat uh hi. 12 Mi khempeuh in a khamkhit uh ciangin a 
nungzuite kiangah, “A kikhanvalte kaikhawm kik un, bangmah mawk 
valsak kei ni,” a ci hi. 13 Tua ahih manin mihonpi in anlum nga a nekkhit 
uh ciangin a khamvalte uh kaikhawm uh a, paipel sawmlenih dim a pha hi. 
14 Jesuh' na lamdang bawl a muh uh ciangin tua lai-a om mihonpite in, 
“Leitungah kamsang hong pai ding a kicipa pen hihpa hi taktak hi,” a ci uh 
hi. 15 Mihonte in thatanghat thu tawh kumpi-in amah a koih sawmna thu 
Jesuh in a theih ciangin mualtung lamah amah guak a kihemkhia hi. 


Jesuh, Tui tungah Pai 


16 A mtak ciangin tui gei-ah a nungzuite paisuk uh a, 17 gunkuang tungah 
tuangin Kapernaum khua lam manawhin a pai uh hi. Khua hong mialta a, 
ahi zongin amaute kiangah Jesuh hong tung nailo hi. 18 Huih nakpi-in 
hong nung ahih manin tui hong kilokgawp hi. 19 Tuigei panin tai thum tai 
li bang gunkuang a hawhkhit uh ciangin tuitungah Jesuh hong pai-in 
gunkuang lam a hong naih a mu uh hi. Amaute na lau mahmah uh ahih 
manin 20 Jesuh in amaute kiangah, “Keimah ka hi hi, lau kei un,” a ci hi. 
21 Tua ciangin amaute nuam mahmah uh a, gunkuang tungah Jesuh kahto 
sakin, a sawtloin a paina ding mun uh a tungpah uh hi. 


Mite in Jesuh Zong 


22 A zing ciangin tui galkhatah a omlai mihonte in tui gei-ah gunkuang 
khat a omlai mu uh a, a zan nitakin gunkuang tungah a tuan' uh ciangin a 
nungzuite lakah Jesuh a omlohna thu zong thei uh ahih manin a nungzuite 
bek a pai-in a ngaihsun uh hi. 23 Ahi zongin Tiberias khua panin gunkuang 


dang tampi hong pai a, Jesuh in lungdamna a kohkhit ciangin an a nekna 
uh munah hong tung uh hi. 24 Tua lai-ah Jesuh leh a nungzuite a om 
nawnlohna thu mihonte in a theih uh ciangin gunkuang tungah tuangin 
Jesuh a zong dingin Kapernaum khua lamah a pai uh hi. 


Jesuh, Nuntakna An 


25 Tui galkhatah Jesuh a muh uh ciangin, “Sia aw, bang hunin hih lai na 
tung na hi hiam?” a ci uh hi. 26 Jesuh in, “A mantakin ci lehang: Ka na 
lamdang bawlte na muh uh ciangin kei hong umin a hong zong na hi kei uh 
a, an na khamtakun na nek uh manin a hong zong na hi bek uh hi. 27 A 
ningthei ante ngaihsutin nei masa kei un la, nuntak tawntungna an kan masa 
zaw un. Pa Pasian in tua an a pia dingin kei hong sehsa ahih manin keimah 
in note tungah nuntak tawntungna an ka hong pia ding hi,” ci-in a dawng 
hi. 28 Tua ciangin amaute in, “Tua ahih leh Pasian ka lungkimsak theihna 
dingun bangci gamtat ding ka hi uh hiam?” ci-in a dot uh ciangin 29 Jesuh 
in, “Pasian in a hong sawlpa um le uh cin Pasian a lungkimna dingin a 
gamta na hi uh hi,” ci-in a dawng hi. 30 Tua ciangin amaute in, “Kote in 
mu-in ka hong uptheihna dingun bang na lamdang hong bawl ding a, bang 
hong sem ding na hi hiam? 31 Lai Siangtho sungah, ‘Amaute' nek dingin 
van panin an a pia hi,” ci-in a kigelh mah bangin ka pu ka pate un 
gamsungah manna an ne uh hi,” a cih uh ciangin 32 Jesuh in, “A mantakin 
ci lehang: Moses in a piak an pen vantung an hilo hi. Vantung an taktak 
pen ka Pa in hong pia hi. 33 Pasian in a hong piak an pen vantung panin 
hong pai-in leitung mite a nungtasakpa ahi hi,” a ci hi. 34 Tua ciangin 
amaute in, “Sia aw, kote tungah tua an hong pia tawntung in,” a ci uh hi. 
35 Tua ciangin Jesuh in, “Kei pen nuntakna an ka hi hi. Ka kiangah hong 
paite gilkial ngei nawnlo ding a, kei hong umte dangtak ngei nawnlo ding 
hi. 36 Ahi zongin note tungah ka hong gennop thu in: Note in kei hong 
mukhin napi-in na hong um nuam kei uh hi. 37 Ka pa in kei tungah a hong 
piak mi peuhmah ka kiangah hong pai ding a, ka kiangah a hong pai mi 
peuhmah ka hawlkhia kei ding hi. 38 Bang hang hiam cih leh keima ut 
bangin a sem ding hiloin kei hong sawlpa' deihna bangin a sem dingin 


vantung panin a hong pai ka hi hi. 39 Kei hong sawlpa' deihna in: Ka 
khutsungah a hong piak mi khempeuh khat zong khahsuah loin nitawp ni 
ciangin ka hin'sakkik ding ahi hi. 40 Tua ahih manin Tapa mu-in a um mi 
khempeuh in nuntak tawntungna ngahin, nitawp ni ciangin ka hin'sak ding, 
ka Pain hong deih ahi hi,” a ci hi. 41 Jesuh in, “Kei pen vantung panin a 
hong pai an ka hi hi,” a cihna hangin mihonte phun ngeingai uh a, 42 “Hih 
Jesuh pena nu leh apaitheih hi a, Josef tapa hi lel hilo ahi hiam? Tua 
hinapi-in bang hangin, “Vantung panin ka hong pai,” cithei peuhmah ahi 
hiam?” ci-in a kiphunsan uh hi. 43 Tua ciangin Jesuh in, “Note khatlekhat 
kiphunsan kei un. 44 Kei hong sawl Pa in a kaihloh mite ka kiangah hong 
pai theilo ding a, ka kiangah hong pai mite nitawp ni ciangin ka hingsak 
ding hi. 45 Kamsangte in a lai gelhna uhah, ‘Pasian in mi khempeuh a hilh 
ding hi,” na ci uh hi. Tua ahih manin Pa kiang panin thu za-in a thei mi 
khempeuh ka kiangah a hong pai ahi hi. 46 Hih bang ka cih ciangin Pa 
tawh a kimu khin ngei om hi, ka cihna hilo hi. Pasian kiang panin hong 
paipa bek in Pa a mu ngei ahi hi. 47 A mantakin kong genin-ah, kei hong 
umte bek in nuntak tawntungna ngah hi. 48 Kei pen nuntakna an ka hi hi. 
49 Na pu na pate un gamsungah manna ne uh a, a vekpi-un si veve uh hi. 
50 Ahi zongin vantung panin a hong pai an a ne mi peuhmah silo ding hi. 
51 Kei pen vantung panin a hong paisuk nuntakna an ka hi hi. Tua an a ne 
mi peuhmah nungta tawntung ding hi. Leitung mite a nuntakna dingin ka 
piakding an pen keima sa ahi hi,” a ci hi. 52 Hih bangin a thugenna hangin 
mihonpite khatlekhat kitawng uh a, “Bangci-in hih mipa in nekdingin ama 
sa hong piathei ding ahi hiam?” a kici uh hi. 53 Tua ahih manin Jesuh in 
amaute kiangah, “A mantakin kong genin-ah, Mihing Tapa' sa na nek kei 
uh a, a sisan na dawn kei uh leh note sungah nuntakna omlo ding hi. 54 Ka 
sa ne-in ka si a dawnte a nungta tawntung hi a, nitawp ni ciangin ka 
hingsak ding hi. 55 Bang hang hiam cih leh ka sa, antaktak hi a, ka sisan, 
dawnding tui taktak ahi hi. 56 Ka sa ne-in ka si a dawnte pen kei tawh 
pumkhat ka hi uh hi. 57 A nungta Pa Pasian in kei hong sawl ahih manin 
ama hangin ka nuntak mah bangin keima sa a ne mite zong keima hang 
mahin nungta ding hi. 58 Tua ahih manin kei pen vantung panin a hong pai 
an ka hi a, na pu na pate unne-in a sih veve-na ante tawh kibanglo hi. Hih 


kei' hong piak an a nete ahih leh nungta tawntung ding hi,” a ci hi. 59 Hih 
thute pen Kapernaum khua-a kikhopna innsunga a thuhilhna-ah a gen ahi 
hi. 


Nuntak Tawntungna Thu 


60 A nungzuite nangawn un hih thu a zak ciangun, “Hih thugen haksa lua 
hi. Kua in zuizo ding ahi hiam?” a ci uh hi. 61 Ahi zongin Jesuh in hih 
thu-ah a nungzuite' phunna thei ahih manin, “Hih ka thugenna in note hong 
lungkiasak ahi hiam? 62 Mihing Tapa ama omna ngei-ah a ciahto kik a mu 
hi le uh cm bang na ci ding uh hiam? 63 Nuntakna a piathei pen Pasian' 
Kha hi a, mihingte' hihtheih bangmah omlo hi. Keima hong gen thute pen 
nuntakna a hong piathei tua Kha thu ahi hi. 64 Tua himapi-in note pawlkhat 
inna um kei uh hi,” a ci hi. (Jesuh in a kipat cil peka kipanin kuateng in 
ama thu um ding a, kuateng in amah lehpe1 ding cih thu thei khinzo hi.) 65 
Tua ciangin Jesuh in, “Ka Pa in ahi thei dingin bawl kei leh ka kiangah 
kuamah hong pai theilo ding hi, ka cihna thu pen hih thu hang mah ahi hi,” 
ci-in a genthuah lai hi. 66 Hih bangin a thugenna hangin a nung a zui a 
thungai mi tampi kileh kikin Jesuh zui nawnlo uh hi. 67 Tua ahih mamin 
Jesuh in a nungzui sawmlenihte kiangah, “Note zong na ciahkik nuam mai 
uh hiam?” a cih ciangin 68 Simon Peter in, “Topa aw, ciah le ung kua 
kiang zuan mawk ding ka hi uh hiam? Nangmah in nuntak tawntungna ding 
thu na nei hi. 69 Tu-in nang ka hong um uh a, Pasian kiang panin a hong 
pai a Siangtho Pa na hihna thu ka hong thei uh hi,” ci-in a dawng hi. 70 
Tua ciangin Jesuh in, “Note na sawmlenih mahun ka hong teel hinapi-in 
khat pen dawi na suakmawk uh hi,” a ci hi. 71 Sawmlenihte sung panin 
amah a lehpei ding ahih manin Simon Iskariot' tapa Judas thu a genna ahi 
hi. 


Jesuh' Sanggamte' Uplohna 


7:1 Tua khit ciangin Galilee gamsungah Jesuh zin kawikawi hi. Jerusalem 
khua-a om Jew mi uliante in amah thatnuam uh ahih manin Judea 


gamsungah zin nuam nawnlo hi. 2 Jew mite' Buk Pawi hun hong naita ahih 
manin, 3 ama sanggamte in Jesuh kiangah, “Na nung hong zui mihonte in 
na nasepna a muhtheihna dingun hih lai panin paikhia-in Judea gamah va 
pai in. 4 Mite' theihding a utpa in a simthamin na sem ngeilo hi. Hih bangin 
na semsem na hih manin na sepna thu mi khempeuh theisak vet in,” ci-in 
zahpihna tawh thu gen uh a, 5 ama sanggamte mahmah in zong Jesuh 
umlo uh hi. 6 Ahi zongin Jesuh in, “Kei-a' dingin pai ding a hunhoih hi 
nailo hi; ahi zongin note-a' dingin a hunhoih hi tawntung hi. 7 Leitung mite' 
gamtatnate hoihlo hi, ci-in gen tawntung ka hih manin amaute in kei hong 
mudah uh hi, ahi zongin note hong mudahlo uh hi. 8 Tua ahih manin 
pawisiim dingin note va pai un. Kei-a' dingin a hunhoth hi nailo ahih manin 
kei ka hong pai kei ding hi,” ci-in dawng a, 9 amah pai loin Galilee 
gamsung mahah a omlai hi. 


Jesuh in Buk Pawi Nungsim 


10 Ahi zongin a sanggamte a din'khiat khit ciangin Jesuh zong 
Jerusalem-ah Buk Pawi siim dingin a nungpai hi. Ahi zongin a kilang 
lua-in pailoin a simpai ahi hi. 11 Jerusalem-a om Jew mi uliante in tua 
pawi lak khawng Jesuh zong uh a, “Koi-ah om ahi hiam?” a ci uh hi. 12 
Ama thu hangin mihonte lakah kam kihona tampi om a, “Amah mi hoih 
mahmah khat hi,” ci uh a, pawlkhat in, “Mi khemin a lam khialhpih 
dingpa ahih manin mihoih hi hetlo hi,” a ci uh hi. 13 Ahi zongin Jerusalem 
khua-a Jew mi uliante a kihtakna hangun kuamah in Jesuh thu a kilangin 
gen ngamlo uh hi. 14 Pawi kham hunsung alang bang a bei khit ciangin 
biakimn sungah Jesuh lutin thuhilh ding a kipan hi. 15 Jew mi uliante in 
lamdangsa mahmah uh a, “Hih mipa cikmah-a sang kah ngeilo kimlai 
bang hangin thu hih zah thei ahi hiam?” a ci uh hi. 16 Tua ahih manin 
Jesuh in, “Ka thugente pen keima thu hilo a, kei a hong sawl Pasian kiang 
panin a hong pai thu ahi hi. 17 Pasian' deihna bangin a gamta nuam mi 
peuhmah in, ka thugente pen Pasian' kiang panin a hong pai thu a gen ka 
hihna leh keima thu bek tawh a gen ka hihna khenthei ding uh hi. 18 
Amau' thu bek tawh thu a gente in amau' minthan'na ding a zong hi a, ahi 


zongin a hong sawlpa' minthan'na ding a zong keimah in thuman thutak 
gen ka hih manin zuauthu kihello hi. 19 Moses in note tungah Thukham 
hong pia napi-in kuamah in na zui kei uh hi. Tua hinapi, bang hangin 
thahdingin kei hong sawm na hi uh hiam?” a ci hi. 20 Tua ciangin mihonte 
in, “Dawivei hi teh! Kua in nang thah hong sawm ahi hiam?” a ci uh hi. 21 
Jesuh in, “Sabbath ni-in cina damsakna na lamdang khat ka bawlna hangin 
lamdang na sa mahmah uh hi. 22 Moses in na tapate uh vun na at ding uh 
thu hong pia a, (a taktakin Moses thupiak ma pekin na pu na pate un a 
palsat thu ahi hi) vun at ni ding leh Sabbath ni a kituahkhak ciangin a vun 
na at veve uh hi. 23 Moses thupiakna a kipelhlohna dingin Sabbath ni-in 
vun at na hih uh leh Sabbath ni-in mi khat ka damsak manin bang hangin 
kei tungah heh na hi uh hiam? 24 A tungthama kimu nate siksanin thu 
khen kei un la, thu taktak siksanin thu khenzaw un,” a ci hi. 


Hihpa Khrih Hi Ding Hiam? 


25 Jerusalem khuami pawlkhat in, “Thah dingin a sawmpa uh hihpa hilo 
ahi hiam? 26 Tua hinapi, mihon lakah thu gengen napi-in kuamah in 
bangmah cihlo uh hi. Uliante in Khrih hi, ci-in theihtelna nei uh hi ding 
hiam? 27 Tua ding lah, hih mipa hong pian'khiatna i theih hi a, Khrih hong 
pai ciangin ama pian'khiatna kuamah in a theih ding hilo hi,” a ci uh hi. 28 
Tua ahih manm biakinn sungah a gen mah bangin mi khempeuh zakin 
genkhia a, “Kei hong theitel taktak a, ka hong pian'khiatna mun a thei 
takpi mah na hi uh hiam? Keima thu tawh a hong paitawm ka hi kei hi, kei 
a hong sawl a thumanpa a theilo na hi uh hi. 29 Ahi zongin amah in kei 
hong sawlin, ama kiang panin a hong pai ka hih mann ken ka thei hi,” a ci 
hi. 30 Tua ciangin amaute in Jesuh mat ding hanciam uh hi, ahi zongin 
ama hun tung nailo ahih manin kuamah in va sulo hi. 31 Ahi zongin mihon 
lak panin mi tampi mah in amah um uh a, “Khrih hong pai ciangin hih 
mipa sangin na lamdang tamzaw hong bawl tuan ding ahi hiam?” a ci uh 
hi. 


Jesuh A Man Dingin Palikte Kisawl 


32 Hih bangin mihonpite a kihona thu Farisi mite in za uh ahih manin 
amaute leh siampi liante in Jesuh a man dingin biakinncing palikte 
pawlkhat a sawl uh hi. 33 Jesuh in tua mite kiangah, “Note lakah tawlkhat 
ka om lai ding a, tua ciangin kei hong sawlpa kiangah ka pai ding hi. 34 
Keima omna munah note hong pai theilo ding na hih manun tua hun 
ciangin kei nong zon' uh hangin nong mu kei ding uh hi,” ana ci hi. 35 Tua 
ciangin Jew mi uliante khatlekhat kiho uh a, “I muh zawhloh dingin hih 
mipa koi lai-ah paisawm hi ding ahi hiam? Jew mite omna Grik khuapi 
tuamtuamte-ah pai-in Grik mite kiangah thu hilhsawm hi ding ahi hiam? 
36 “Kei nong zon' uh hangin nong muzo kei ding uh hi,” a cihna leh “Keima 
omna munah nong pai thei kei ding uh hi,” a cih ciangin bang a cihnopna hi 
ding ahi hiam?” ci-in a kikum uh hi. 


Nuntakna Tui 


37 Pawi bei ni ding pen a thupi pen ni hi a, tua ni-in mihon lakah Jesuh 
dingin nakpi takin kiko a, “A dangtak na om uh leh ka kiangah hong pai un 
la tui hong dawn un. 38 Lai Siangtho sungah, “Kei hong um mite sung 
panin nuntakna tui luangkhia ding hi,” a cih mah bangin kei hong um mite 
ka kiangah hong pai-in hong dawn ta un,” a ci hi. 39 Jesuh in hih bang a 
gen ciangin amah a umte in a ngahding Kha Siangtho thu a genna hi a, tua 
hun laitakin Pasian' pianzia nei-in sihna panin Jesuh kithosak kik nailo ahih 
mani Kha Siangtho kipiakhia nailo hi. 


Mihon Lungsim Kituaklo 


40 Hih thu a zak uh ciangin mihon pawlkhat in, “Hihpa pen Kamsangpa 
taktak hi,” ci uh a, 41 pawlkhat in, “Hihpa, Khrih ahi hi,” a ci uh hi. Ahi 
zongin pawlkhat in, “Galilee gam panin Khrih hong piang ding ahi hiam? 
42 Khrih i cih pen David' suan hi ding a, David' suahna Bethlehem 
khua-ah suak ding hi, ci-in Lai Siangtho sungah kigelh hilo ahi hiam?” a ci 
uh hi. 43 Tua ahih manin Jesuh thu tawh kisai-ah mihonte' lungsim 
kituaklo hi. 44 Mi pawlkhat in Jesuh man nuam uh hi; ahi zongin kuamah 


in su ngamlo hi. 
Jew Mi Uliante' Uplohna 


45 Tua ciangin siampi liante leh Farisi mite kiangah palikte a va ciahkik uh 
ciangin, “Bang hangin amah hong kailo na hi uh hiam” a na ci uh hi. 46 
Palikte in, “Hih mipa' thugen bangin a gen kuamah om nailo hi,” a cih uh 
ciangin 47 Farisi mite in, “Note zong hong khem khinzo ta ahi hiam? 48 
Jew mi uliante hita leh Farisi mite hita leh sung panin amah a um, na theih 
uh omnai ahi hiam? 49 Hih mihonte in ahih leh Moses Thukham thetlo uh 
ahih manin Pasian' samsiatna a thuak dingte hi lel uh hi,” a ci uh hi. 50 Tua 
hun ma-in Jesuh kiangah a va hawhsim ngei Nikodemas zong uliante 
sungah kihel ahih manin 51 amah in, “Mi khat peuhmah a thu dongin ama 
gamtatnate 1 theih masak mateng mawhsakna thu i khen ding peni 
Thukham tawh kituaklo hi,” a ci hi. 52 Tua ciangin amaute in, “Nang zong 
Galilee gammi na hi hiam? Lai Siangtho sung sim lecin Galilee gamsung 
panin kamsang khat beek a pian' ngeilohna thu na thei ding hi,” a ci uh hi. 


Pasal tawh a Mawh Laitakin a Kiman Numei 


8:1 Tua ciangin mi khempeuh a im ciat uhah ciah uh a, Jesuh ahih leh 
Oliv Mual tungah a paito hi. 2 Ahi zongin a zing ciang zingsang tungin 
biakinn-ah paikik a, mihon tampi ama kiangah hong kikhawm uh ahih 
manin amaute tungah thuhilh ding a kipan hi. 3 Tua laitakin Thukham hilh 
siate leh Farisi mite in pasal tawh a mawh laitakin a kiman numei khat 
hong paipih uh a, amaute mai-ah a dingsak uh hi. 4 Tua ciangin Jesuh 
kiangah, “Sia aw, pasal tawh a mawh laitakin hih numei a kiman ahi hi. 5 
Hih bang mite pen suang tawh den'lup dingin i Thukham sungah Moses in 
na gen hi. Tu-in nangmah in bangci ngaihsut na hi hiam?” ci-in a dong uh 
hi. 6 Hih bangin a dot uh ciangin Jesuh a mawhsak theihna dingun a 
thangsiahna uh ahi hi. Jesuh zong kunsuk a, a khutme tawh leilak a gelh 
hi. 7 Amaute in Jesuh kiangah dong teitei uh ahih manin amah zong dingin 
amaute kiangah, “Note lakah mawhna a nei hetlopa in deng masa un,” a 


cih khit ciangin, 8 kunin leilak a gelh leuleu hi. 9 Ahi zongin hih kammal a 
zak uh ciangin amaute a khangham pen panin khat khatin paikhia uh a, a 
tawpna-ah Jesuh leh a mai-ah a ding numei bek a omlai hi. 10 Tua ciangin 
Jesuh khuadakto-in numei kiangah, “Numei aw, amaute koilai tungkhin uh 
ahi hiam? Nang mawhsakin thu hong khen ding kuamah om nawnlo ahi 
hiam?” a cih ciangin 11 numei in, “Topa aw, kuamah in thu hong khenlo 
hi,” ci-in a dawng hi. Tua ciangin Jesuh in, “Kei zong nang tungah thu 
kong khen kei hi. Ciah in la, mawhna bawl nawn kei in,” a ci hi. 


Jesuh, Leitung Khuavak 


12 Tua khit ciangin Jesuh in mihonte kiangah a thugenna khatah, “Kei pen 
leitung khuavak ka hi hi. Kei hong zuite in khuavak nuntakna nei ding uh 
a, khuamial gamtatna neilo ding uh hi,” a ci hi. 13 Tua ciangin Farisi mite 
in, “Nang leh nang a kigentawm na hih manin na thugente a manin kisang 
theilo hi,” a cih uh ciangin 14 Jesuh in, “Kei leh kei a kigentawm ka hih 
hangin ka thugente a man mah hi veve hi. Bang hang hiam cih leh koi 
panin hong pai-in koi lai-ah pai ding cih ka kithei a, note in kei ka hong 
paikhiatna leh ka paina ding a theilo na hizaw uh hi. 15 Thu a theilopi-in 
kei na hong mawhsak uh hi, ahi zongin ke'n kuamah ka mawhsak kei hi. 
16 Mi mawhsakin thu a khen hita mah leng zong, a thukhen pen kei bek 
hiloin kei a hong sawl Pa Pasian leh keimah in a khenkhawm ka hih 
manun ka thukhennate a man taktak ahi hi. 17 Na Thukham sung uhah 
zong, “Thu khat peuhpeuhah mi nih in a manna teci pangin a gen leh a 
genna uh thuman hi,” ci-in na kigelh ahih mah bangin, 18 keima-a' ding teci 
ka pang a, kei hong sawl Pa Pasian in zong keima-a' dingin teci a pang hi,” 
ci-in a dawng hi. 19 Tua ciangin amaute in, “Na pa koi-ah om ahi hiam?” 
ci-in dong uh a, Jesuh in, “Kei ka hi a, ka Pa ahi zongin na hong thei kei 
uh hi. Kei hong thei hi le uh cm ka Pa zong na thei ding uh hi,” ci-in a 
dawng hi. 20 Jesuh in hih thute pen sumpi khiatna kuang a kikoihna 
biakinn dei sungah a gen hi a, ahi zongin ama hun tung nailo ahih manin 
kuamah im amah manlo uh hi. 


Ka Paina-ah Nong Pai Thei Kei Ding Uh Hi 


21 Tua ciangin Jesuh in amaute kiangah, “Kei ka paikhia ding hi. Note in 
kei na hong zong ding uh a, ahi zongin na mawhna uh na sihpih ding uh hi. 
Ka paina-ah note na hong pai thei kei ding uh hi,” a ci hi. 22 Tua ahih 
mani Jew mi uliante in, “Ka paina-ah note na hong pai thei kei ding uh 
hi,” ci ahih manin amahmah kithattawm ding a cihna hi ding hiam?” a ci 
uh hi. 23 Tua ciangin Jesuh in amaute kiangah, “Note pen nuailam mi na hi 
uh a, kei pen tunglam mi ka hi hi. Note pen hih leitung mi na hi uh a, kei 
pen hih leitung mi ka hi kei hi. 24 Kei pen, “Kei ka hihlam na hong up kei 
uh leh na mawhna uh a sihpih ding na hih manun, na mawhna uh na sihpih 
ding uh hi,” ci-in ka hong genna pen hih thu hang ahi hi,” a ci hi. 25 Tua 
ciangin amaute in, “Nang kua na hi hiam?” ci-in a dot uh ciangin Jesuh in, 
“A kipat cila kipan ka hong gensa mah ka hi hi. 26 Note' thu genin, note' 
thu ka khen ding tampi tak om hi. Kei a hong sawlpa a thuman a thutak hi 
a, ama tung panin ka zaksa thute bek leitung mite tungah a pulak ka hi hi,” 
ci-in a dawng hi. 27 Jesuh in Pa Pasian' thu a gengen ahih lamtak amaute 
in theilo uh hi. 28 Tua ahih manin Jesuh in, “Mihing Tapa na khai khit uh 
ciangin “Kei kua ka hi hiam?' cih thu na hong thei ding uh hi. Tua hun 
ciangin kei' thu bek tawh bangmah hihlom, ka Pa' hong hilhsa teng bek a 
gen ka hihna thu na thei ding uh hi. 29 Kei a hong sawlpa' lungkimna bang 
bekin gamta tawntung ka hih manin amah in kei guak hong nusia loin, 
hong ompih tawntung hi,” a ci hi. 30 Tua bangin Jesuh in thu a gen ciangin 
mi tampi in amah a um uh hi. 


Thuman In Hong Suaktasak Ding 


31 Tua ahih manin amah a um Jew mite kiangah Jesuh in, “Ka thuhilhnate 
na zuih paisuak nak uh leh ka nungzui taktakte na hi ding uh hi. 32 Tua 
ciangin thuman na thei ding uh a, tua thuman in note hong suaktasak ding 
hi,” a cih leh 33 amaute in, “Kote Abraham' suanlekhakte ka hi uh a, 
cikmahin kuama salin ka om ngei kei uh hi. Tua ahih manin bang hangin, 
“Note suakta ding,” hong cithei na hi hiam?” a ci uh hi. 34 Tua ciangin 


Jesuh in, “A mantakin ci lehang mawhna a bawl mi peuhmah mawhna' sila 
ahi uh hi. 35 Silate pen innkuan mite tawh omkhawm paisuak lo a, tapa 
ahih leh om paisuak hi. 36 Tua ahih manin Tapa in note hong khah leh a 
suakta takpi na hi uh hi. 37 Note pen Abraham' suanlekhakte na hihna uh 
ka thei hi. Ahi zongin ka thugente hong umlo na hih manun kei thah dingin 
nong sawm uh hi. 38 Tua ahih manin keimah in ahih leh ka Pa' hong lahsa 
thute bek a gen ka hi a, ahi zongin note ahih leh na pa uh hong sawl bangin 
a gamta na hiuh hi,” aci hi. 


Na Pa uh Dawimangpa 


39 Amaute in, “Kote' pa Abraham ahi hi,” ci-in a dawn' uh ciangin Jesuh 
in, “Abraham' tate taktak hi le uh cin Abraham' gamtat bangin na gamta 
ding uh hi. 40 A taktakin ci lehang, ka hihna khempeuh Pasian' kiang 
panin ka zaksa thuman thu ka hong gen hinapi-in note in kei thahding na 
hong sawm uh hi. Hih note' gamtat bangin Abraham gamtalo hi. 4! Note 
pen na pa uh gamtat bangin a gamta na hi uh hi,” a ci hi. Tua ciangin 
amaute in, “Kote pen zawlta ka hi kei uh a, ka Pa uh Pasian ahi hi,” a cih 
uh ciangin 42 Jesuh in, “Kei pen Pasian kiang panin hong pai-in hih lai-ah 
hong om ka hih manin, Pasian pen na pa taktak uh hi leh kei na hong it 
ding uh hi. Keima thu-in a hong paitawm ka hi kei a, ama hong sawl ka hi 
hi. 43 Bang hangin ka thugente thei theilo na hi uh hiam? Ka thugente na 
ngaih noploh man uh ahi hi. 44 Note pen na pa uh Dawimangpa' tate na hi 
uh a, na pa uh deihna bangin a gamta nuam na hi uh hi. A kipata kipanin na 
pa uh mi that hi a, thuman gen ngeilo ahih manin thuman tawh kipawl 
theilo hi. Amah pen zuauna khempeuh a pian'na a zuaugenpa ahih manin 
zuau a gen ciangin ama ngeina hi lel hi. 45 Tua ahih manin thuman ka 
hong gen ciangin na hong um thei kei uh hi. 46 Note lakah kua in ka 
mawhna na hong lakthei uh hiam? Hong lak theilo na hih manun thuman 
ka gen ciangin bang hangin hong umlo na hi uh hiam? 47 Pasian kiang 
panin a paite in Pasian' thugen za thei hi. Ahi zongin note pen Pasian kiang 
pan hilo na hih manun Pasian' thu na ngai nuam kei uh hi,” ci-in a dawng 
hi. 


Abraham A Pian' Ma-in Kei Omkhin 


48 Tua ciangin Jew mihonte in, “Nang Samaria mi hi-in, dawivei hi teh, ka 
hong cih uh a man mah hilo ahi hiam?” a cih uh ciangin 49 Jesuh in, “Kei 
dawivei ka hi kei hi. Keimah in ka Pa ka zahtakbawl a, ahi zongin note in 
kei nong simmawhbawl uh hi. 50 Kei ka minthan' theihna ding ka hanciam 
kei a, ahi zongin keima minthan'na ding zongin, kei a hong angvan ding 
thukhen ding Khat om hi. 51 A mantakin ci lehang, keima thuhilhna a zui 
peuhpeuh si nawnlo ding hi,” ci-in a dawng hi. 52 Tua ciangin mihonte in, 
“Dawivet taktak na hihna thu tu-in ka hong thei uh hi. Kamsangte 
khempeuh leh Abraham zong si napi-in, “Keima thuhilhna a zui peuhpeuh 
si nawnlo ding,” na ci lailai hi. 53 Kote' pupi Abraham zong si ahih mani 
amah sangin a lianzaw dingin ki-um na hi hiam? Tua banah kamsangte 
khempeuh zong si ahih manm nang a kua-in kingaihsun na hi hiam?” a cih 
uh ciangin 54 Jesuh in, “Kei leh kei a kipahtawi hi leng ka kipahtawina a 
mawkna hi ding hi. Ahi zongin kei hong pahtawipa pen ka Pasian uh ahi 
hi, na cih uh keima Pa ahi hi. 55 Note in amah na thei ngei kei uh a, ahi 
zongin ke'n ka thei hi. Amah ka thei kei hi, a ci hi leng, note mah bangin 
kei zong a zuau ka hi ding hi. Ahi zongin ke'n amah thei ka hih manin ama 
thu ka mang hi. 56 Note' pupi Abraham in keima hun a tun'ding lawp 
mahmah a, amah in tua hun mu-in nuam mahmah hi,” ci-in a dawng hi. 57 
Tua ciangin amaute in, “Nang pen kum sawmnga zong pha nailo na hih 
manin Abraham mu ding na hi hiam?” a cih uh leh 58 Jesuh in, “A taktakin 
ci lehang, Abraham a pian' ma-in kei ka omkhin hi,” ci-in a dawng hi. 59 
Tua bang a cih ciangin amaute in amah a den'na ding suang tawm uh a, ahi 
zongin biakinn sung panin Jesuh a gelkhia hi. 


Jesuh in Pian'pih Mittaw Mi Khat Damsak 


9:1 Tua bangin Jesuh a paikhiat ciangin a pian'pih mittaw mi khat a mu hi. 
2 A nungzutte in, “Sia aw, hihpa a mittawtna ama mawhna hang ahi hiam, 
a nu a pate' mawhna hang ahi hiam?” ci-in a dong uh hi. 3 Jesuh in, “A 

mittawtna pen ama mawhna leh a nu leh a pate' mawhna hang hilo a, ama 


tungah Pasian' vangliatna a kilat theihna dingin a mittaw ahi hi. 4 Sun 
khuavak laiteng kei hong sawlpa' na i sem ding hi. Kuamah in na a sep 
theihloh zan hun zong hong tung ding hi. 5 Leitungah ka om laiteng kei 
pen leitung mite-a' dingin khuavak ka hi hi,” ci-in a dawng hi. 6 Tua khit 
ciangin leilakah a cil sia-in buannawi bawl a, a mipa' mitah tua buannawi a 
nuhkawmm, 7 “Siloam Bual-ah na mai va phiat in,” ci-in a sawl hi. 
(Siloam a cih ciangin, Sawl, a cihna a hi hi.) Tua ahih manin mittawpa 
zong va pal-in a mai va phiat a, khua mutheisa-in hong paikik hi. 8 Tua 
hun ma-in amah ngettawm suangin a om a mu a vengte leh amah a mu ngei 
mite in khua a muhtheihna a muh uh ciangin, “Ngettawm suangin a tutu 
mipa hilo ahi hiam?” a ci uh hi. 9 Mi pawlkhat in, “Amah hi mah hi,” ci 
uh a, ahi zongin pawlkhat in, “Amah hilo hi; a kisun lel ahi hi,” a ci uh hi. 
Ahi zongin amah in, “Kei pen tua mipa ka hi hi,” a cih ciangin 10 amaute 
in, “Tuapa na hih leh bangci-in khua mu theikik na hi hiam?” ci-in a dong 
uh hi. 11 Amah in, “Jesuh a kici mi khat in a cil tawh buan bawlin ka mitte 
hong nuhsak a, “Siloam Bual-ah pai in la na mai va phiat in,” hong ci ahih 
manin kei zong va pai-in ka mai ka phiat leh khua ka mu theikik hi,” ci-in 
a dawng hi. 12 Tua ciangin amaute in, “Tua mipa koi-ah om ahi hiam?” 
ci-in a dot uh leh, “Ka thei kei hi,” ci-in a dawng hi. 


Farisi Mite in A Damna Thu Kan 


13 Amaute in Farisi mite kiangah tua mittaw ngeipa a parpih uh hi. 14 
Jesuh in buan bawlin a mit a vaksak ni pen Sabbath ni ahi hi. 15 Farisi mite 
in tua mipa in khua a muhtheth kikna zia thu dong leuleu uh hi. Amah in, 
“Tua mipa in ka mitah buan hong nuh a, ka mai ka phiat leh khua ka mu 
theikik hi,” a ci hi. 16 Farisi mi pawlkhat in, “Amah in Sabbath ni tanglo 
ahih manin Pasian kiang panin hong pai mi hilo ding hi,” a ci uh hi. Ahi 
zongin pawlkhatte in, “A gamta khial mi in bang hangin hih bangin na 
lamdang bawlthei ding ahi hiam?” ci leuleu ahih manin mite' ngaihsutna 
kituaklo hi. 17 Tua ahih manin Farisi mite in mittawpa kiangah, “Ka mit 
khua hong musak hi, ci na hih manin amah kua hi dingin ngaihsun na hi 
hiam?” ci-in a dotkik uh ciangin, “Amah kamsang khat hi ding hi,” ci-in a 


dawng hi. 18 Jerusalem khua-a om Jew mi uliante in hih mipa a mittaw 
ngei hinapi-in tu-in khua mukik thei hi, cih pen um theilo uh ahih manin a 
mittawpa' nu leh pate sam uh a, 19 amaute kiangah, “A pian'pih-a mittaw 
na cih uh na tapa uh hihpa mah ahi hiam? Tua ahih kei leh bangci-in khua 
mukik thei ahi hiam?” ci-in a dot uh ciangin 20 a nu leh a pate in, “Hih 
mipa pen ka tapa uh ahihna leh a pian'pih mittaw ahihna thu ka thei uh hi. 
21 Ahi zongin bangci-in khua mukik thei hiam cihna leh kua in khua mu 
theisak kik hiam cih thu ka thei kei uh hi. Amah naupang hi nawnlo ahih 
manin amahmah dong le uh cin hong gen thei ding hi,” ci-in a dawng uh hi. 
22 Jesuh pen Khrih hi, ci-in a gen peuhpeuh, kikhopna inn panin hawlkhia 
ni, ci-in Jew mi uliante in thukimna neikhin uh ahih manin, Jew mi uliante a 
kihtakna uh hangin a nu leh a pate in hih bangin a gen uh ahi hi. 23 Tua 
ahih manin a nu a pate in, “Amah naupang hi nawnlo ahih manin amahmah 
dong un,” a ci uh ahi hi. 24 Tua ciangin a mittaw ngeipa mah samkik 
leuleu uh a, “Pasian' mai-ah kiciamin a man taktak hong gen in. Kote in hih 
mipa thukham palsatin a gamtapa hi, ci-in ka thei uh hi,” a cih uh ciangin 
amah in, 25 “Amah a gamta khial ahih leh ahihloh bangmah ka thei kei hi. 
Keima theih thu in: Nidangin a mittaw kimlai, tu-in khua ka mukik theita 
hi,” ci-in a dawng hi. 26 Tua ciangin amaute in, “Amah in nang bang hong 
cih a, na mit khua hong bangci muhsak ahi hiam?” ci-in a dot uh ciangin, 
27 “A thuteng ka hong gen khitsa hinapi, ka thugen na um kei uh hi. Bang 
dingin za kikkik nuam na hi uh hiam? Note zong ama nungzui suak nuam 
na hi uh hiam?” ci-in a dawng hi. 28 Tua ciangin amaute in mittaw ngeipa 
kobawlin, “Nang pen ama nungzui na hi a, kote ka hih uh leh Moses' 
nungzui ka hi uh hi. 29 Pasian in Moses a hopihna thu ka thei uh a, hih 
mipa ahih leh koi lai panin hong piang ahi hiam cih nangawn ka thei kei uh 
hi,” aci uh hi. 30 Tua ciangin mittaw ngeipa in, “Amah in kei khua hong 
musak thei napi, amah koi pana hong piang ahi hiam cih na theihloh uh 
lamdang mahmah hi. 31 Pasian in thukham a palsat mite' thu ngailo a, 
amah bia-in, ama deih bangin a gamta mite' thu ngai hi, ci-in ko ka thei uh 
hi. 32 Leitung pian' cila kipanin pian'pih mittaw khua a musak thei a 
omlam kiza ngei nailo hi. 33 Tua ahih manin Pasian kiang panin hong pai 
hi kei leh hih bang hih theilo ding hi,” ci-in a dawng hi. 34 Tua ciangin 


amaute in, “Mawhna bulomtang sung panin suakin a khangkhia mipa in 
kote tungah thu hong hilhsawm na hi hiam?” ci-in tua mittaw ngeipa a 
hawlkhia uh hi. 


Kha Thu-ah Mittawtna 


35 Hih mipa a kihawlkhiatna thu Jesuh in za ahih manin amah a muh 
ciangin, “Mihing Tapa na um hiam?” ci-in a dong hi. 36 Amah in, “Amah 
ka uptheihna dingin amah kua ahi hiam?” a ci hi. 37 Jesuh in, “Amah na 
mukhin a, nang tawh a kiho mipa ahi hi,” a cih ciangin 38 amah in, “Topa 
aw, ka hong um hi,” ci-in Jesuh a bia hi. 39 Tua ciangin Jesuh in, 
“Mittawte in khua a muhtheihna ding leh khua mu thei-a kineite mittaw a 
battheihna dingin leitungah thukhen dingin a hong pai ka hi hi,” a ci hi. 40 
Ama kiangah a om Farisi mi pawlkhat in hih bangin a thugenna a zak uh 
ciangin, “Kote zong a mittaw-in hong ngaihsun na hi hiam?” ci-in a dong 
uh hi. 41 Jesuh in, “A mittaw hi le uh cin mawhna tawh na kipelh ding uh 
hi. Ahi zongin khua mu thei ung, ci na hih manun na mawhna uh a ngei 
mahin a omlai ahi hi,” ci-in a dawng hi. 


Tuukulh tawh Thugentehna 


10:1 Tua ciangin Jesuh in, “A mantakin ci lehang, tuukulh kongah lutloim a 
mun dang panin kahin a lut mite pen a guta a buluh ahi hi. 2 Ahi zongin 
tuukulh kong tawnin a lut mipa ahih leh a tuute a cingpa ahi hi. 3 Tua ahih 
manin tuukong cingpa in a kong hon' a, a tuute a min ciatin a sap ciangin a 
tuute in a thu mang a, amah in tuukulh panin a tuute a pusuah khiatpih hi. 
4 A tuute khempeuh a pusuah khiat khit ciangin tuate mai-ah a cingpa pai 
a, a cingpa' aw thei uh ahih manin tuute in amah a zui uh hi. 5 Tuute in 
midangte' nung zuilo uh hi, midangte' aw thei theilo uh ahih manin lau-in 
taisanzaw uh hi,” a ci hi. 6 Jesuh in hih thugentehna tawh thu a gen hangin 
amaute in Jesuh' gennop thu a theithei tuan kei uh hi. 


Jesuh, Tuucing Hoih 


7 Tua ahih manin Jesuh in amaute kiangah thu genkik leuleu a, “A 
mantakin ci lehang, kei pen tuute' paina kongpi ka hi hi. $ Keima hun 
ma-in a hong pai mite ahih leh guta buluhte ahih manun tuute in amaute 
donlo uh hi. 9 Kei, kongpi ka hi hi. Kermah tawnin a pai tuu khempeuh in 
lauhuaina tuakkha loin, a ututun sungtumin pusuakin lonona mun a mu ding 
uh hi. 10 Gutate pen a gu ding, a that ding, leh a siasak ding bekin hong 
pai hi. Kei ka hih leh tuute a nungta maimai bek hiloin nuntakna cingtaak a 
neihtheihna dingun a hong pai ka hi hi. 11 “Kei, tuucing hoih ka hi hi. 
Tuucing hoih in a tuute sihpih ngam hi. 12 Tuu nei taktak a hilo, a 
kicialtawm tuucingpa in ngia khawng a muh ciangin a tuute nusia-in taisan 
ahih mani ngia in tuute man a, tuute a kithehthang gawp hi. 13 Amah a 
kicial tawm ahih manin a tuute khualna lungsim neiloin a taisan ahi hi. 14 
-15 Kei, tuucing hoih ka hi hi. Pa in kei hong thei-in, kei zong Pa ka theih 
mah bangin keimah in ka tuute ka thei a, ka tuute in zong kei hong thei uh 
hi. Tua ahih manin ka tuute ka sihpih ngam hi. 16 Hih tuukulh sungah a 
omlo tuu dang ka nei lai hi. Tuate zong tuukulh sungah ka khum ding a, 
amaute in keima thu ngai-in, keima khutsungah ka tuu omsate tawh 
honkhat suakkhawm ding uh hi. 17 Ka nuntakkik theihna dingin si ngam 
ka hih manin ka Pa in kei hong it hi. 18 Kuamah in ka nuntakna hong 
laksak theilo a, keima utthu tawh ka piak hizaw hi. Ka nuntakna piakkhiat 
theihna ding leh lakkik theihna ding thu ka Pa in kei tungah a hong piak 
ahi hi,” aci hi. 19 Hih bangin thu a gen ciangin Jew mihonte a ngaihsutna 
uh kituaklo leuleu hi. 20 Mi tampi tak in, “Hihpa pen dawivei, mihai hi lel 
ahih manin a thugen ngaih taaklo hi,” ci uh a, 21 pawlkhat in, “Dawiveite 
in hih bangin thu gen theilo hi. Dawi in mittawte khua musak thei ding ahi 
hiam?” a ci uh hi. 


Jew Mite in Jesuh Umlo 


22 Jerusalem-ah Biakinn Apkikna Pawi bawl hun hong tung a, phalbi 
hunsung ahi hi. 23 Biakinn huangsung Solomon' Talap a kici sungah Jesuh 
vak kawikawi-in a om laitakin 24 Jew mihonte ama kiangah hong 
kikhawm uh a, “Thu kitel loin bang tanvei koih hong sawm na hi hiam? 


Khrih na hih leh zong teltakin hong gen in,” ci-in a dot uh ciangin 25 Jesuh 
in, “Hong genkhin napi ing-in Topa ka hihna thu na hong um kei uh hi. Ka 
Pa' thu tawh na ka septe in hong kilangsak khinzo hi. 26 Ahi zongin note 
pen keima tuu hilo na hih manun Khrih ka hihlam na hong um kei uh hi. 27 
Keima tuute in ka aw za-in thei uh ahih manin kei hong zui uh hi. 28 Tua 
ahih manin amaute tungah nuntak tawntungna pia ka hih manin si ngei 
nawnlo ding uh a, keima khutsung panin kuamah in amaute hong sut zolo 
ding uh hi. 29 Ka khutsungah a hong pia ka Pa sangin a lianzaw kuamah 
omlo ahih manin ka Pa' khutsung panin kuamah in lakhia zolo ding hi. 30 
Kei leh ka Pa pumkhat ka hi uh hi,” ci-in a dawng hi. 31 Tua ciangin Jew 
mihonte in amah deng dingin suang tawm leuleu uh ahih mamn 32 Jesuh 
in, “Ka Pa' hong sawl bangin note' muhna-ah na hoih tampi ka hong sepna 
hangin suang tawh den' hong sawm na hi uh hiam?” a cih ciangin 33 
mihonte in, “Nasep hoih na sep manin hong dengnuam ka hi kei uh a, 
Pasian na simmawhbawl manin hong dengnuam ka hi uh hi. Nang pen mi 
hi lel hinapi-in Pasian na kineihnuam hi,” ci-in a dawng uh hi. 34 Tua 
ciangin Jesuh in, “Na Thukham sung uhah Pasian in, “Note pen pasiante na 
hi uh hi,” ci hi. 35 Lai Siangtho sungah a kigelh thute a tawntungin a 
thuman hi a, Pasian' thu a ngah mite pen Pasian in, “pasian-te,” na ci hi. 36 
Tua ahih manm kei pen Pa Pasian in hong teelin leitungah a hong sawl ka 
hih manin, “Pasian' Tapa ka hi hi,” ka cih ciangin bang hangin Pasian 
simmawhbawl hong cithei na hi uh hiam? 37 Ka Pa' na a semlo hi leng na 
hong uploh mah ding uh ahi hi. 38 Ahi zongim keimah in ka Pa' na sem ka 
hih manin keima thu na hong um nuamlo uh ahi ta zongin, Pa tawh 
pumkhat ka hihna thu na theihna dingun ka nasepnate na up dingun kilawm 
buang hi,” a ci leuleu hi. 39 Tua ciangin amaute in Jesuh matsawm uh hi, 
ahi zongin amaute' khutsung panin Jesuh a suakta hi. 40 Tua ciangin 
Jordan Gun kantanm amah pai leuleu a, Johan in mite a tuiphum masakna 
munah tungin tua lai-ah a om hi. 41 Ama kiangah mi tampi tak hong 
kikhawm uh a, “Johan in na lamdang bangmah bawllo hi. Ahi zongin 
Johan in hih mipa thu a gen khempeuh a vekpi-in mankim hi,” a ci uh hi. 
42 Tua ahih manin tua lai-ah mi tampi in Jesuh a um uh hi. 


Lazaras A Sihna 


11:1 Tua laitakin Mary leh a unu Martha' omna Bethany khua-ah Lazaras 
a kici mi khat a cina hi. 2 Mary 1 cih pen Jesuh sathau nuhin a sam tawh a 
nulsaknu hi a, Lazaras pen ama u ahi hi. 3 Tua ahih manin a nau numeite 
gel in Jesuh kiangah, “Topa aw, na it mipa a ci na hi,” ci-in thu a zasak uh 
hi. 4 Ahi zongin Jesuh in tua thu a zak ciangin, “Hih natna pen sihna ding 
natna hilo a, Pasian' Tapa in Pasian' pianzia a neihna mite in a theihna ding, 
leh Pasian a phattheihna dingin a na ahi hi,” a ci hi. 5 Jesuh in Martha-te 
unau leh Lazaras it mahmah hi. 6 Tua hinapi-in a cinat a zakkhit ciangin 
tua lai-ah ni nih taam lai veve hi. 7 Tua khit ciangin a nungzuite kiangah, 
“Judea gamah paikik ni,” a cih leh 8 a nungzuite in, “Sia aw, zan mah 
deuhin Judea gam mite in nang den'lup hong sawm uh ahih manin tua 
gamah paikik sawm na hi hiam?” a cih uh ciangin 9 Jesuh in, “Sun 
khuavak hun nai sawmlenih sung hilo ahi hiam? Mi khatpeuh tua khuavak 
sungah lampai leh pukkha cih omlo hi. 10 Ahi zongin zan khuamial 
sungah lampai leh khuavak neilo ahih manin pukthei hi,” a cih khit ciangin 
11 a nungzuite kiangah, “I lawmpa Lazaras ihmu zo hi. Ahi zongin amah a 
phong dingin ka pai ding hi,” a ci hi. 12 Tua ciangin a nungzutte in, “Topa 
aw, amah ihmu ahih leh a nuamtuam hita ding hi,” a ci uh hi. 13 Jesuh in 
amah si hi, a cinuam hinapi-in, a nuamtuamin a ihmu hi, a ci-in a nungzuite 
in ngaihsun uh hi. 14 Tua ahih manin Jesuh in a teltakin gen a, “Lazaras si 
khinta hi. 15 Ahi zongin note in na uptheihna dingun tua lai-ah kei om 
khalo ka hih manin note kong khualna-in ka nuam mahmah hi. Ahi zongin 
tu-in ama kiangah va pai ni,” a ci hi. 16 Tua ciangin, “Unau Peeng,” minno 
a nei Thomas in, “Ei zong amah tawh a sikhawm dingin va zui ni,” ci-in a 
nungzuihpihte a zawn hi. 


Jesuh in A Sisa Mite Thosakin Hingsak Thei 


17 Jesuh a tun' ciangin Lazaras a kivui zawh ni li a phak khitna thu a thei 
hi. 18 Bethany leh Jerusalem kikal tai nih bang bek kigamla ahih manin, 
19 a upa uh Lazaras a sihna hangin Martha leh Mary a hehnem dingin Jew 


mi tampi zong hong pai uh hi. 20 Jesuh hong paina thu Martha in a zak 
ciangin a dawn dingin va paikhia a, Mary ahih leh a inn mahah omlai hi. 
21 Martha in Jesuh kiangah, “Topa aw, hih lai-ah a om hi lecin ka u si 
hetlo ding hi. 22 Tu nangawnin na nget peuhpeuh Pasian in hong piakding 
ka thei hi,” a ci hi. 23 Jesuh in, “Na u hong thokik ding hi,” a cih leh 24 
Martha in, “Nitawp ni-a thawhkik ni ciangin hong thawhkik ding ka thei 
hi,” aci hi. 25 Tua ciangin Jesuh in, “Keimah in a sisa mite thosakin a 
hingsak theipa ka hi hi. Kei hong um mi peuhmah a sih hangin nungta ding 
hi. 26 A nungta-a kei hong um mite si ngei nawnlo ding hi. Hih thu na um 
hiam?” a cih ciangin, 27 “Ka um hi, Topa aw, leitungah a hong pai ding 
Pasian' Tapa, Khrih na hihna thu ka um hi,” ci-in a dawng hi. 


Jesuh Kap 


28 Tua khit ciangin Martha a inn-ah va tai-in a naunu Mary va huausim a, 
“Siapa hong pai a, nang hong sam hi,” a ci hi. 29 Tua thu a zak ciangin 
Mary dingin Jesuh a dawn dingin a paikhia hi. 30 Jesuh, khuasung hong 
tung nailo a, Martha tawh a kimuhna mun mahah na omlai hi. 31 Amah 
hehnemin inn-ah a ompih mite in Mary dingin a paikhiatna a muh uh 
ciangin, hanah a kap dingin a pai ding hi, ci-in ngaihsun uh ahih manin a 
zui uh hi. 32 Jesuh omna munah Mary tungin amah a muh ciangin ama khe 
mai-ah bok a, “Topa aw, nang hong om hi lecin ka u si hetlo ding hi,” ci-in 
a kap hi. 33 Jesuh in Mary leh amah hong zui Jew mite a kahna a muh 
ciangin a lungsim nakpi takin sukha-in lunggim mahmah ahih manin, 34 
“Koi-ah vui na hi uh hiam?” a ci hi. Amaute in, “Topa aw, hong pai in la 
hong en in,” a ci uh hi. 35 Tua ciangin Jesuh zong a kap hi. 36 Tua ahih 
manin amaute in, “Jesuh in zong Lazaras nak it mahmah hi,” a ci uh hi. 37 
Ahi zongin pawlkhatte in, “Mittawte khua a musak thei hih mipa in amah 
a sihlohna dingin bawl theilo ahi hiam?” a ci uh hi. 


Lazaras Kinungtasak Kik 


38 Jesuh a dah hong suak mahmah kik ahih manin leihawm sungah 


kivui-in suangtum tawh a gong a kihukna hanah a pai hi. 39 A phual a tun' 
ciangin, “Suangtum likkhia un,” ci-in thu a pia hi. Tua ciangin misipa' 
naunu Martha in, “Topa aw, a kivui zawh ni li phakhin ahih manin uihta 
ding hi,” a cih leh 40 Jesuh in, “Na up nak leh Pasian' vangliatna na mu 
ding hi, ci-in hong genkhin hilo ka hi hiam?” a ci hi. 41 Tua ahih manin a 
suangtum a likkhia uh hi. Jesuh zong van lam dakto-in, “Pa aw, ka 
thungetna hong ngai na hih manin ka nuam mahmah hi. 42 Ka thungetna 
na hong ngaih tawntungna thu ka thei a, ahi zongin hih lai-ah a om mite in 
kei na hong sawlna thu a uptheihna dingun tu-a bangin kam a hong pau ka 
hi hi,” 43 a cih khit ciangim nakpi takin kiko-in, “Lazaras aw, hong pusuak 
in,” a ci hi. 44 Tua ciangin a misipa a khut a khe dial tawh kituamin, a 
maitang puan tawh a kitunsa-in hong pusuak hi. Jesuh in amaute kiangah, 
“A dial leh a puante phelkhia un,” a ci hi. 


Jesuh Thah A Kisawmna 


45 Tua ahih mamn Mary kiangah hawhin Jesuh' hihna a mu Jew mi tampi 
in amah a um uh hi. 46 Ahi zongin amaute pawlkhat Farisi mite kiangah 
pai-in Jesuh' sep nate a va ko uh hi. 47 Tua ahih manm siampi liante leh 
Farisi mite in thu vaihawm uliante tawh kikupna khat nei uh a, “Hih mipa 
in na lamdang tampi bawl ahih manin bangcih ding ihi hiam? 48 Hih 
bangin omom sak lehang mi khempeuh in amah um ding uh a, Rom 
kumpite in 1 Biakinnpi hong suksiat sakin i mimambup zong hong sugawp 
ding uh hi,” a kici uh hi. 49 Tua laitakin amaute sung panin tua kumin 
siampi lianpen a sem Kaiafas a kici mipa in, “Note in bangmah na thei kei 
uh hi. 50 I minambup in siatna a thuak sangin i minambup tangin mi khat si 
leh a hoihzawkna thu phawklo na hi uh hiam?” aci hi. 51 Hih bangin thu a 
gen ciangin ama lungsim a gen hilo a, tua kumin siampi lianpen a sem 
ahihna tawh Jew mite' tangin Jesuh a si ding ahihna thu a genkhol ahi hi. 
52 Jew mite-a' ding bek hiloin a kithehthang Pasian' mi khempeuh 
pumkhat a suahna dingin a kikaihkhopna ding thu zong a genkhol ahi hi. 
53 Tua ahih manin tua huna kipanin Jesuh a thahtheihna dingun a vaihawm 
uh hi. 54 Tua ahih manin Judea gamsungah a kilangin Jesuh khualzin 


nawnlo a, amah paikhia-in sehnel gam gei-a om Efraim a kici khua-ah 
tungin tua lai-ah a nungzuite tawh a om hi. 55 Jew mite' Paisan Pawi hun 
hong nai ciangin, tua pawi kipatma hunsungin biakna vai-in kisian'suahna a 
bawl dingin gamsung khuate panin Jerusalem khuapi-ah mi tampi hong pai 
uh hi. 56 Biakimn sungah kikhawmin a om laitakun Jesuh a mu dingin 
amaute khuadak kawikawi-in kiho uh a, “Jesuh hong pai dingin na um 
hiam?” ci-in khatlekhat kidong uh hi. 57 Bang hang hiam cih leh siampi 
liante leh Farisi mite in Jesuh a mattheihna dingun, “Jesuh a omna a thei na 
om uh leh hong ko un,” ci-in thupiakna nei khinzo uh hi. 


Bethany khua-ah Jesuh Sathau Kinilh 


12:1 Paisan Pawi hun a tun' ding ni guk in a sap ni-in sihna panin a 
thawhsak Lazaras a ten'na Bethany khua-ah va tung hi. 2 Amaute in nitak 
an na vak uh a, Lazaras ahih leh Jesuh tawh an ne-in tukhawmin, Martha 
pen anpia-in a manlah hi. 3 Tua laitakin Mary in a manpha mahmah nard 
sathau namtui thawl khat hong paipih a, Jesuh' khe a nuhkhit ciangin a 
sam tawh a nulsak hi. Tua innsung khempeuh sathau namtui gim hong nam 
hi. 4 Tua laitakin Jesuh' nungzuite sung panin amah a lehhek ding Judas 
Iskariot in, 5 “Bang hangin hih sathau namtui ngun peek za thumin 
kizuakin a sumte mizawngte tungah kipiazaw lo ahi hiam?” a ci hi. 6 Hih 
bangin kam a pauna pen mizawngte a khualna hang hilo a, amah sumkem 
ahih manin a sumte gu-in a ututin a zang zelpa ahihna hang hizaw hi. 7 
Tua ahih manm Jesuh in, “Bangmah cih se dah un! Ama neih laite zong ka 
kivui cianga dingin kemsak hoh un. 8 Mizawngte pen note tawh hong 
omkhawm niloh ding a, kei ka hih leh note tawh ka hong omkhawm 
tawntung kei ding hi,” a ci hi. Lazaras Thah A Kisawmna 9 Bethany 
khua-ah Jesuh a omna thu a zak uh ciangin mihon tampi hong pai uh hi. 
Jesuh a mu nuamin hong pai hi bek lo uh a, Jesuh in sihna panin a 
thawhsakkik Lazaras zong a mu nuam kawm uh ahi hi. 10 -11 Lazaras' 
hangin Jew mi tampite in amau' makaite taisanin Jesuh um uh ahih manin 
siampi liante in Lazaras zong thah a sawm uh hi. 


Gualzawhna tawh Jerusalem-a Lutna 


12 A zing ciangin Paisan Pawi a siim mihonpite in Jerusalem khua-ah 
Jesuh hong paina ding thu a za uh hi. 13 Tua ahih manin amah a dawn 
dingin Jerusalem panin mihonpi paikhia-in nisuh hiangte tawikawmin, 
“Pasian phat un! Pasian in Topa' min tawh hong paipa thupha pia ta hen! 
Pasian in Israel Kumpipa thupha pia ta hen!” ci-in a kiko uh hi. 14 -15 Lai 
Siangtho sungah, “Zion khua mite aw, lau kei un. En un, na kumpipa uh 
hong pai a, lano tungah hong tuang hi,” ci-in a kigelh mah bangin Jesuh in 
lano khat mu ahih manin tua lano tungah a tuang hi. 16 Tua hun laitakin a 
nungzuite in hih thu a khiatna theilo uh hi. Ahi zongin Pasian' pianzia nei-in 
Jesuh a thawhkik khit ciangin Lai Siangtho in amah a gen ahihna leh 
ama-a' dingin hih bangin a piang ahihna thu a nungphawk uh hi. 17 Jesuh 
in han sung panin Lazaras samin, sihna panin a thawhsakkik a mu mihonte 
in tua thu mah gen belin a nei uh hi. 18 Jesuh in tua bang na lamdang lian a 
bawlna thu mihonte in za khin uh ahih manin amah a dawn dingin a pai uh 
hi. 19 Tua ciangin Farisi mite khatlekhat kiho uh a, “Bangmah i cihzo het 
kei hi. En un, mi khempeuh in amah a zui khinta uh ahi hi,” a kici uh hi. 


Grik Mi Pawlkhat in Jesuh Zong 


20 Pawi hunsungin Pasian bia dingin Jerusalem khua-ah a hong pai mite 
lakah Grik mi pawlkhat a om uh hi. 21 Galilee gam Bethsaida khuami 
Filip kiangah amaute hong pai-in, “Sia aw, kote in zong Jesuh ka mu nuam 
uh hi,” ci-in a gen uh ciangin 22 Filip in Andru kiangah a gen hi. Tua 
ciangin Andru leh Filip paikhawmm Jesuh kiangah a gen uh hi. 23 Tua 
ciangin Jesuh in, “Mihing Tapa in Pasian' pianzia a ngahding hun hong 
tungta hi. 24 A mantakin ci lehang, mangbuhhum tang khat leilakah 
kituhin si masa kei leh tang khat bek mah hi ngitnget hi, ahi zongin si masa 
leh tang tampi tak hong nei thei hi. 25 Tua ahih manin hih leitung nuntakna 
a itte in a nuntakna taktak taanlawh ding a, hih leitung nuntakna a itlote in 
nuntakna taktak nei tawntung ding hi. 26 Ka nasemte keima omna-ah a 
omtheihna dingin ka na a sem nuam peuhmah in kei hong zui ding uh a, ka 


Pa in ka na a sem mite a pahtawi ding hi,” a ci hi. 
Mihing Tapa Kikhai Ding 


27 Tua khit ciangin Jesuh in, “Tu-in ka lunggim mahmah hi. Bangcih ding 
ka hi hiam? “Pa aw, hih hun tawh hong kipelhsak in,” ci ding ka hi hiam? 
Tua bang cih ding lah hih bang a thuak ding mahin a hong pai ka hi hi. 28 
Pa aw, nangma min thangsak ta in,” a ci hi. Tua ciangin vantung panin aw 
khat hong ging a, “Ka thangsakzo a, khatvei ka thangsakkik ding hi,” a ci 
hi. 29 Tua kiima ding mihonte in a awging za uh a, “Vanging bang hi,” a ci 
uh hi. Pawlkhatte in, “Vantung mi in amah hopih hi,” a ci uh hi. 30 Tua 
ciangin Jesuh in, “Hih awging pen keima-a' ding ngaihsutna hilo a, note-a' 
ding ngaihsutna-in hong ging hizaw hi. 31 Tu-in leitung thukhen ding hun 
hong tungta a, hih leitung a ukpa kilawnkhia ding hi. 32 Leilak panin kei 
hong kikhai toh ciangin ka kiangah mi khempeuh ka kai ding hi,” a ci hi. 
33 (Hih bangin a gen ciangin ama sihna dingzia a genna ahi hi.) 34 Tua 
ciangin mihonte in, “Khrih nungta tawntung ding hi, ci-in Thukham sungah 
kigen hi. Bang hangin Mihing Tapa kikhaito ding ci na hi hiam? Hih 
Mihing Tapa kua ahi hiam?” a cih uh ciangin 35 Jesuh in, “Note kiangah 
tawmvei sung khuavak hong omlai ding hi. Khuamial sungah a pai mi in a 
pama mun theilo ahih manin khuamial in note hong phaklohna dingin 
khuavak na neih sungun na gamtat ngei uh zom paisuak un. 36 Khuavak 
mite na suahtheihna dingun khuavak na neih hun sungun tua khuavak um 
un,” aci hi. 


Jew Mite' Uplohna 


Jesuh in hih thuteng a genkhit ciangin paikhia-in amaute kiang panin a bu 
hi. 37 Amaute' muhin Jesuh in hih na lamdang khempeuh a bawl hangin 
amaute in umlo uh hi. 38 Kamsang Isaiah in, “Topa aw, kua in ka thugente 
um a, Topa' vangliatna kua tungah kilak ahi hiam?” ci-in a genna thu a 
tun'na ding ahi hi. 39 Tua ahih manin amaute in um nuamlo uh hi. Bang 
hang hiam cih leh Isaiah mah in, 40 “Amaute' natna ka damsak lohna 


dingin a mit un muloin, a lungsim un a theih theihlohna dingun amaute' mit 
ka tawsak a, a lungsim uh ka mawlsak hi, Pasian in ci hi,” ci-in zong na 
gen lai hi. 41 Isaiah in Jesuh' neih Pasian' pianzia mu ahih manin hih 
bangin thu a gen ahi hi. 42 Tua bang hita se leh Jew mi ulian tampi in 
Jesuh a um uh hi. Ahi zongin Farisi mite in kikhopna inn panin a hawlkhiat 
ding lau uh ahih manin a kilangin genkhia ngamlo uh hi. 43 Pasian' pahtak 
ding sangin mite' pahtak ding utzaw uh ahih manin a tuaci om ahi uh hi. 
Jesuh' Thugente Thukhen Hi Ding 44 Tua ciangin Jesuh nakpi takin kiko 
a, “Kei hong um khempeuh in kei bek hong um hiloin kei hong sawlpa 
zong a um ahi hi. 45 Kei hong mu khempeuh in kei hong sawlpa zong a 
mu ahi hi. 46 Kei hong um mi khempeuh, khuamial sungah a om 
nawnlohna dingun leitung khuavak bangin ka hong pai hi. 47 Ka thugenna 
za napi-in a zuilo mite tungah thu ka khen kei ding hi. Leitung mite 
mawhsakin thukhen dingin a hong pai ka hi kei a, a honkhia dingin a hong 
pai ka hizaw hi. 48 Kei hong malin ka thugen a sanglo mite in thukhen 
ding khat nei uh hi. Nitawp ni ciangin keima thugente pen amaute' thukhen 
ding ahi hi. 49 Bang hang hiam cih leh keima utthu tawh thu a mawkgen 
ka hi kei a, kei hong sawl Pa Pasian in ka gen ding thuteng a hong piak ahi 
hi. 50 Gen dingin a hong sawl thute in nuntak tawntung a piangsak thei 
ahihna thu ka thei hi. Tua ahih manin Pa in gen dingin a hong sawlteng bek 
a gen ka hi hi,” aci hi. 


Jesuh in A Nungzutte' Khe Silsak 


13:1 Tu-in Paisan Pawi hun ding ni khat bek in sam a, Jesuh in hih leitung 
nusia-in a Pa kiangah a pai ding hun a tun'na thu a thei hi. Hih leitungah a 
om ama mite it mahmah ahih manin a hih theihna zah ciang tawh a itna a 
lak hi. 2 Jesuh leh a nungzuite nitak an ne-in a tukhawm uh hi. Tua hun 
laitakin dawimangpa in Simon Iskariot' tapa Judas' lungsim sungah Jesuh 
lehhekna ding ngaihsutna koih khinzo hi. 3 A Pa in ama khutsungah 
vangliatna khempeuh a piakna leh Pasian in amah a sawl mah bangin tu-in 
Pasian kiangah a paikik ding ahihna thu zong a thei hi. 4 Tua ahih mani a 
annekna sabuai panin Jesuh dingkhia-in a puantungsilh suahkhia a, a 


kawngah a mainulpi a teeng hi. 5 Tua ciangin kuangpi sung khatah tui sung 
a, a nungzuite' khe silsakin a kawngah a teen' a mainulpi tawh a nul keusak 
dingin a kipan hi. 6 Simon Peter' khe silsak dingin a kipat ciangin Peter in, 
“Topa aw, ka khe hong silsak zenzen ding na hi hiam?” a na ci hi. 7 Jesuh 
in, “Tu-a ka gamtatna thu na theihloh hangin nidang ciangin na thei ding 
hi,” a ci hi. 8 Peter in, “Nang peuhmah ka khe ka hong silsak ngei buang 
kei ding hi,” a cih ciangin, “Na khe hong silsak kei leng, kei tawh na 
kipawl thei nawn kei ding hi,” a ci hi. 9 Tua ciangin Simon Peter in, “Topa 
aw, tua bang ahih leh ka khe bek hong silsak kei in la, kha khutte leh ka lu 
zong hong silsak in,” a na ci leuleu hi. 10 Jesuh in, “A kipumsil khinsa 
mite siangthota ahih manin a khe simloh silkik ding kisam nawnlo hi. Note 
sung panin khat simloh na vekpi-un na siang khm uh hi,” a ci hi. 11 Jesuh 
in amah a lehhek dimgpa theikhim ahih manin, “Note sung panin khat 
simloh na siangkhin uh hi,” a ci ahi hi. 12 Jesuh in amaute' khe a silsak 
khit ciangin a puan silhkik a, annek sabuai-ah a tutnasa mun hong zuanin, 
“Tu-a note tungah ka hong gamtatna thu na thei uh hiam? 13 Note in kei 
pen Siapa, leh Topa, na hong ci uh hi. Na hong cih uh mah bangin a man 
ka hi hi. 14 Note' Topa leh Siapa mna khe uh hong silsak ka hih leh note 
khatlekhat na kisilsak kan ding uh kilawm hi. 15 Note tungah ka hong 
gamtat bangin note na gamtat theihna dingun a lim a hong lak ka hi hi. 16 
A mantakin ci lehang, sila pen a topa sangin lianzaw ngeilo a, a kisawlpa 
zong a sawlpa sangin lianzaw ngetlo hi. 17 Hih thu thei-in na zuih uh leh 
na lung uh nuam mahmah ding hi. 18 “Hih bangin ka hong genna in note 
khempeuh hong huam kimlo hi. Ka teelsa mite ka thei hi. Lai Siangtho in, 
‘Ka ana nepa in kei hong langpang hi,” a cihna thu a tun'ding kisam hi. 19 
Hih thu hong tun' taktak ciangin, “Kei kua ka hihna,” na hong theihna 
dingun a hun ma-in a hong ma gen ka hi hi. 20 A mantakin ci lehang, 
keima hong sawl mite a sangte in kei zong a hong sang ahiuh a, kei a 
hong sangte in kei a hong sawlpa zong a sang ahi uh hi,” aci hi. 


A Kilehhek ding Jesuh'n Genkhol 


21 Jesuh in hih thuteng a genkhit ciangin lungkham mahmah ahih manin, 


“A mantakin ci lehang, note khat in kei nong lehhek ding uh hi,” ci-in a 
kilangin a genkhia hi. 22 Kua a cihnopna hi ding ahi hiam, ci-in a 
nungzuite khatlekhat a ki-en uh hi. 23 Jesuh in a itdiak a nungzuite khat 
ama kiangah tu ahih manin, 24 Simon Peter in a mitheek tawh amah hopih 
a, “Kua a cihnopna ahi hiam?” dong in, ci-in a sawl hi. 25 Tua ahih manin 
tua nungzuipa in zong Jesuh nehphei lai deuhin, “Topa aw, kua ahi hiam?” 
ci-in a dong hi. 26 Jesuh in, “Anlum, meh sungah diahin ka piak dingpa ahi 
hi,” a cih khit ciangin a anlum diahin Simon Iskariot' tapa Judas a pia hi. 
27 Judas in tua an a nek khit phetin ama sungah Satan hong lutpah hi. Tua 
ahih manin Jesuh in ama kiangah, “Na hih ding peuhpeuh hihpak in,” a ci 
hi. 28 Ahi zongin sabuai-ah a tutkhawmpih mite in hih bangin a cihna thu 
theilo uh hi. 29 Amah sumkem ahih manin hih pawi-a zat ding a kisam na 
pawlkhat a le1 dingin a sawl hi ding hi; tua ahih kei leh zong mizawngte 
pawlkhat tungah sum a pia dingin a sawl hi ding hi, ci-in nungzui pawlkhat 
in a ngaihsun uh hi. 30 Tua hi a, Judas in a an a san'khit ciangin a paikhia 
pah hi. Tua hunin khua mial khinta hi. 


Thupiakna Thak 


31 Judas a paikhiat khit ciangin Jesuh in, “Tu-in Mihing Tapa in Pasian' 
pianzia a neihna hong kilang ding hita hi, ama hangin Pasian in minthan'na 
a ngah ding ahi hi. 32 Ama hangin Pasian in minthan'na a ngah mah bangin 
Pasian in zong ama pianzia amah ngahsak ding a, a sawtloin ngahsak pah 
ding hi. 33 Ka tate aw, note tawh sauvei ka hong omkhawm nawn kei ding 
hi. Note in kei na hong zong ding uh a, ahi zongin Jerusalem khua-a Jew 
uliante kiangah, “Ka paina munah na hong pai thei kei ding uh hi,” ci-in ka 
gen mah bangin note kiangah zong tu-in ka hong gen hi. 34 Note tungah ka 
hong piak thak thu in: Note khatlekhat na ki-it ding uh ahi hi. Note ka 
hong it mah bangin note khatlekhat na ki-it un. 35 Note khatlekhat ki-it le 
uh cin keima nungzuite na hihna uh mi khempeuh in hong thei ding uh hi,” 
aci hi. 


Peter' Nial ding Kigenkhol 


36 Tua ciangin Simon Peter in, “Topa aw, koi-ah pai ding na hi hiam?” 
ci-in a dot ciangin Jesuh in, “Ka paina dingah tu-in na hong zui thei nai kei 
ding hi; ahi zongin nidang ciangin na hong zui ding hi,” ci-in a dawng hi. 
37 Peter in, “Bang hangin tu-in hong zui theilo ding ka hi hiam? Nang ka 
hong sihpih ding hi,” a cih ciangin 38 Jesuh in, “Kei hong sihpih ngam 
ding na hi hiam? A mantakin kong genin-ah, kei thumvei na hong nialkhit 
matengin ak khuang lo ding hi,” ci-in a dawng hi. 


Jesuh, Pa kiang Tun'na ding Lampi 


14:1 Tua ciangin Jesuh m a nungzuite kiangah, “Note lunghimawh kei un. 
Pasian um un la, kei zong hong um un. 2 Note' omna ding mun a bawlkhol 
dingin a pai ding ka hi hi. Ka Pa' mnsungah omna ding mun tampi om hi. A 
omlo ding hi leh hih bangin thu ka hong gen kei ding hi. 3 Kei va pai-in 
note' omna ding mun ka va bawlkholh khit ciangin keima omna munah 
note na hong om theihna dingun note a hong la dingin ka hong paikik ding 
hi. 4 Ka paina ding mun tun'theihna ding lampi na thei uh hi,” a ci hi. 5 Tua 
laitakin Thomas in, “Topa aw, na paina ding mun theilo ka hih manun a 
lampi ding bangci theih ding ka hi uh hiam?” a cih ciangin 6 Jesuh in ama 
kiangah, “Keimah in Lampi ka hi a, Thuman, leh Nuntakna zong ka hi hi. 
Kei hong suangloin Pa kiangah kuamah tung theilo ding hi. 7 Note in kei 
na hong theih nak uh leh ka Pa zong a thei na hi uh hi. Tua ahih ciangin 
tu-a kipanin Pa thei-in a mu khinta na hi uh hi,” aci hi. 8 Tua ciangin Filip 
in, “Topa aw, Pa hong lak lecin ka lung uh kim pah ding hi,” a cih leh 9 
Jesuh in, “Filip aw, hih tanvei omkhawm khin napi kei hong thei nailo lai 
na hi hiam? Kei a hong mu khinte in Pa a mu khin ahih manm bang hangin, 
“Pa hong lak in,” ci thei na hi hiam? 10 Kei pen Pa tawh pumkhat ka hih 
lamtak umlo na hi hiam? Note tungah ka hong gen thute keima thu bek 
tawh a hong gen ka hi kei a, kei tawh a om Pa Pasian in na semin a hong 
gen ahi hi. 11 Pa tawh pumkhat ka hihna thu hoihtakin hong um un. Na 
hong up nai kei uh leh zong ka na lamdang bawlnate hangin hong um beek 
un. 12 A mantakin ka hong genin-ah, kei hong umte in keima sep nate mah 
sem ding hi. Pa kiangah kei ciahding ka hih mani keima sep sangin zong 


a lianzaw sem lai ding uh hi. 13 Tapa' hangin Pasian' pianzia a kilat theihna 
dingin keima min paulamin na hong nget khempeuh uh ka hong pia ding 
hi. 14 Keima min paulamin na hong nget nak uh leh ka hong pia ding hi,” a 
ci hi. 


Kha Siangtho Kikham 


15 Tua ciangin Jesuh in, “Kei na hong it uh leh ka thupiakte zong na zui 
ding uh hi. 16 Keimah in Pa kiangah ka ngen ding a, note tawh a 
omkhawm tawntung dingin Thuman a hong lak Kha Siangtho, note hong 
Huhpa ding a hong pia ding hi. 17 Leitung mite in tua Kha Siangtho mu 
theilo, thei theilo uh ahih manin sang theilo ding uh hi. Ahi zongin note 
sungah tua Kha Siangtho hong omding ahih manin note in na thei ding uh 
hi. 18 “Note a cimawh dingin ka hong nusia kei ding hi. Note kiangah ka 
hong paikik ding hi. 19 Tawlkhat khit ciangin leitung mite in kei hong mu 
nawnlo ding uh hi. Ahi zongin kei ka nuntak mah bangin note zong nungta 
ding na hih manun note in kei na hong mu ding uh hi. 20 Tua hun ciangin 
Pa sungah kei ka omna thu, leh note sungah ka hong om mah bangin 
keima sungah na omna thu uh na thei ding uh hi. 21 Keima thupiakte 
sangin a Zuite in keimah hong it ahi uh hi. Kei hong it mite pen ka Pa in 
zong it ding a, keimah in zong itin amaute tungah ka kilang ding hi,” a ci 
hi. 22 Tua ciangin Judas Iskariot a hilo Judas dang khat in, “Topa aw, 
leitung mite tungah kilang loin kote tungah bangci-in hong kilangtuam thei 
ding na hi hiam?” ci-in a dot ciangin 23 Jesuh in, “Kei hong itte in ka thu 
zui ding uh hi. Ka Pa in zong it ding a, ka nihun tua mite kiangah pai-in 
amaute tawh ka omkhawm ding uh hi. 24 Kei hong itlote in ka thugente 
zuilo ding uh hi. Tu-a na zak uh thute pen keima thu hilo a, kei hong sawl 
Pa Pasian kiang panin a hong pai thu ahi hi. 25 “Note tawh ka hong 
omkhawm hunsungin hih thute a hong gen ka hi hi. 26 Ahi zongin Pa in 
keima tangin a hong sawl ding Huhpa Kha Siangtho a hong tun' ciangin 
note tungah thu khempeuh hong hilh ding a, note tungah ka hong gensa 
thu khempeuh zong hong phawksakkik ding hi. 27 Note tungah keima 
neih bang lungnopna ka hong pia ding hi. Tua ka hong piakding lungnopna 


pen leitung mite in a piaktheih a kiplo lungnopnate pawl hilo hi. Tua ahih 
manin lau kei un la, zong lungkham kei un. 28 “Ka va paikhia ding a, ahi 
zongin note kiangah ka hong paikik ding hi,” ka cihna thu na za khin uh hi. 
Kei sangin a lianzaw Pa Pasian kiangah a va pai ding ka hih manin kei na 
hong it nak uh leh ama kiangah ka paina hangin na nuamzaw ding uh hi. 
29 A thu hong pian' taktak ciangin ka thugente na uptheihna dingun a pian! 
ma-in a hong genkhol ka hi hi. 30 Tu-in hih leitung a ukpa hong tungta 
ahih manin note kiangah thu kong gen man nawn kei ding hi. Amah in 
keima tungah aana neilo hi. 31 Ahi zongin leitung mite in Pa Pasian ka itna 
thu a theihna dingun Pa' vaihawmna bangbangin a gamta ding ka hi hi. Tua 
ahih manin kithawi un; hih lai mun panin paikhia ta ni,” a ci hi. 


Jesuh Leenggui Taktak 


15:1 Tua ciangin Jesuh m, “Kei pen leenggui taktak ka hi a, ka Pa pen 
leenggui loneipa ahi hi. 2 Amah in gah a neilo ka hiang khempeuh satkhia 
a, gah a nei hiangte ahih leh a gah semsem theihna dingin a puah hi. 3 
Note tungah ka hong thugennate hangin note a siang na suak khinzo uh hi. 
4 Kei tawh hong kizom paisuak le uh cin kei zong note tawh a kizom 
paisuak ka hi ding hi. A hiang pen a gui tawh kizom kei leh gah a gah 
theihloh mah bangin note zong kei tawh na kizop kei uh leh gah na gah 
thei kei ding uh hi. 5 “Kei pen leenggui ka hi a, note pen a hiang na hi uh 
hi. Note in kei tawh loin bangmah hih theilo ding na hih manun kei tawh a 
kizomte in gah tampi na gah ding uh hi. 6 Kei tawh a kizomlo mite pen 
leenggui hiang bangin kipai khia-in keutum hi. Tua bang hiangte meikhuk 
sungah kilawnin a kangtum hi. 7 Kei tawh na hong kizop uh a, note sungah 
ka thu a om nak leh na deih peuhpeuh uh hong ngen le uh cin hong kipia 
ding hi. 8 Gah tampi gah le uh cin ka Pa' minthan'na a kilangsak na hi ding 
uh a, keima nungzui na hihna uh kilang ding hi. 9 Ka Pa in kei hong it 
zahin note hong it ka hih manin keima hong itna sungah om un. 10 Ka Pa' 
hong thupiakte zui-in ama itna sungah ka om mah bangin note in zong ka 
thupiaknate na hong zuih uh leh ka itna sungah a om na hi ding uh hi. 11 
Note hangin kei ka lungdam theihna ding leh note' lungdamna a cingtaak a 


suahtheihna dingin hih thute a hong gen ka hi hi. 12 “Note tungah ka hong 
piak thu in: Note ka hong it zahin note khatlekhat na ki-it un. 13 Lawmte' 
tangding sih ngamna sangin lawmte itna a lianzaw om nawnlo hi. 14 Ka 
hong thupiak bangin na gamtat uh leh ka lawmte na hi uh hi. 15 Nasemte 
in a tote' nasepna bangmah theilo ahih manin note pen nasemte ka hong ci 
nawn kei ding hi. Ka Pa' tung panin ka zak thu khempeuh note kiangah 
hong genkhin ka hih mani note, lawm, ka hong ci zaw ding hi. 16 Note in 
kei na hong teel kei uh a, ahi zongin keimah in note ka hong teel a, note va 
pai-in a kimang tawntung ding gah a gah dingin ka hong seh hi. Tua ahih 
manin keima min suangin Pa kiangah na nget peuhpeuh uh hong pia ding 
hi. 17 Tua hi a, note ka hong thupiak in: Khatlekhat na ki-it un, cihna ahi 
hi. 


Leitung Mite' Muhdahna 


18 “Leitung mite in note hong muhdah leh kei a hong mudah masa ahihna 
thu na thei un. 19 Hih leitung mite tawh a kipawl hi le uh cin leitung mite 
in amau pawlte hong it ding hi. Ahi zongin hih leitung mite lak panin note 
ka hong teelkhia a, amaute tawh kipawl nawnlo na hih manun a hong 
mudah ahi uh hi. 20 “Sila pen a topa sangin lianzaw lo hi,” ci-in ka hong 
thugenna phawk un. Amaute in kei hong bawlsiat uh leh note zong hong 
bawlsia ding hi. Ka thugente hong zuih uh leh note' thugente zong hong 
zui ding hi. 21 Ahi zongin amaute in kei hong sawlpa theilo uh ahih manin 
keima mi na hihna uh hangin amaute in hih bangin hong bawl ding uh ahi 
hi. 22 Kei hong pai kei-in amaute tungah thu a genlo hi leng amaute in 
mawh pualo ding uh hi. Ahi zongin tu-in ahih leh a mawhna thu uhah 
kiphelna ding a paulap ding uh bangmah om nawnlo hi. 23 Kei hong 
mudahte in ka Pa zong a mudah ahi hi. 24 Kuamah in a bawl ngeiloh na 
lamdangte amaute lakah a bawllo hi leng amaute in mawh pualo ding uh 
hi. Ahi zongin amaute in ka na lamdang bawlte mu khin uh ahih manin kei 
leh ka pa a hong mudah khawm uh ahi hi. 25 Amaute' Thukham sungah, 
‘Thu om lopi-in kei hong mudah uh hi,’ ci-in a kigelhna thu a tun'theihna 
dingin a hici mah ding ahi hi. 26 “Ahi zongin Thuman a hong lak ding 


Huhpa ahi Kha Siangtho ka Pa kiang panin ka hong sawl ding hi. Amah 
hong tun' ciangin keima thu hong gen ding hi. 27 A kipat cila kipanin kei 
tawh omkhawm na hih manun note in zong keima thu na gen ding uh hi. 


16:1 “Note na pukkhak lohna dingun hih thute a hong gen ka hi hi. 2 
Amaute in a kikhopna uh innte panin note hong hawlkhia ding uh hi. Note 
hong that mite pen Pasian' nasemim a kingaihsut ding uh hun hong tung 
ding hi. 3 Amaute in ka Pa ahi a, kei ahi zongin hong theilo uh ahih manin 
tu-a bangin note a hong bawl ding uh ahi hi. 4 Hih bangin a hong gamtat 
hun uh hong tun' ciangin ka hong gen thute na phawk theihna dingun a 
hong genkhol ka hi hi. 


Kha Siangtho' Nasepna 


“Note tawh hong omkhawm ngawn ka hih manin a kipattung lamin hih 
thute ka hong gen kei hi. 5 Tu-in ahih leh kei hong sawlpa kiangah a 
ciahkik ding ka hi hi. Tua hinapi-in, “Koi-ah pai ding na hi hiam?’ ci-in 
kuamah in na hong dong kei uh hi. 6 Ahi zongin hih thute ka hong gen 
ciangin na lungsim uh dah mahmah hi. 7 A taktakin ci lehang, kei paikhia 
kei leng note hong Huh dingpa hong pailo ding a, kei paikhia leng note 
hong Huh dingpa hong sawl ding ka hih manin kei va paikhia leng note-a' 
dingin hoihzaw tham hi. 8 Amah hong tun' ciangin leitung mite tungah 
mawhna thu, thuman thu leh thukhenna thu laktel ding hi. 9 Amaute in kei 
hong uploh manun a mawhna uh lak ding a, 10 Pa kiangah pai ding ka hih 
mani kei na hong mu nawn kei ding uh hi, ka cihna thu a manna lak ding 
a, 11 hih leitung a ukpa pen thukhenna a thuakkhin ahihna thu zong lak 
ding hi. 12 “Ka hong gen ding tampi tak omlai hi; ahi zongin hong gen lai 
leng note-a' dingin tamlua ding hi. 13 Tua ahih manin thuman hong lak 
ding Kha Siangtho hong tun' ciangin thu khempeuh a mann hong hilh ding 
hi. Ama ngaihsuttawm thu hong gen ding hilo a, ama tungah a kigen thute 
leh a hong tungding thute a hong gen ding ahi hi. 14 Amah in keima gen 
ding thute note tungah hong gen ding ahih manin Pasian' pianzia ka neihna 
hong kilangsak ding hi. 15 Ka Pa' neihsa khempeuh keima-a' suakkhin 


ahih manin keima gen ding thute leh a gen dingin ka sawlteng Kha 
Siangtho in note kiangah hong gen ding hi,” a ci hi. 


Dahna, Lungdamna Suak Ding 


16 “Tawlkhat khit ciangin na hong mu nawn kei ding uh a, tawlkhat khit 
ciangin na hong mukik ding uh hi,” a cih ciangin, 17 a nungzuite pawlkhat 
kidong uh a, “Tawlkhat khit ciangin kei na hong mu nawn kei ding uh a, 
tawlkhat khit ciangin na hong mukik ding uh hi, a cihna leh Pa kiangah a 
ciahkik ding ka hi hi, a cihnate bang a cihnopna ahi hiam?” a kici uh hi. 18 
Tawlkhat a cihcih pen bang a cihnopna ahi hiam, i thei kei hi, a kici uh hi. 
19 Jesuh in amaute' theihnop lamtak phawk ahih manin amaute kiangah, 
“Note khatlekhat na kidot uh, “Tawlkhat khit ciangin na hong mu nawn kei 
ding uh a, tawlkhat khit ciangin na hong mukik ding uh hi,’ ka cihnopna a 
kidong na hi uh hiam? 20 A taktakin ka hong genin-ah, note dahin na kap 
ding uh a, ahi zongin leitung mite lungdam ding uh hi. Note na dah ding uh 
a, ahi zongin na dahna uh lungdamna hong suak ding hi. 21 Numei in a ta a 
suahhun a tun' ciangin na sa ahih manin a dah hi. Ahi zongin a ta a 
suahkhit ciangin leitungah naungek khat a piangsak khin ahihna hangin 
lungdamin a natna teng a mangngilh ta hi. 22 Note zong tua mah tawh na 
kibang ding uh hi. Note zong tu-in na dah uh hangin note tawh kimukik 
ding ihih manin na lung uh dam mahmah ding a, tua na lungdamna uh 
kuamah in hong beisak theilo ding hi. 23 “Tua hun ciangin kei kiangah 
bangmah nong ngen nawn kei ding uh hi. A mantakin kong genin-ah, 
keima min suangin na nget peuhpeuh uh Pa in hong pia ding hi. 24 Tuni 
ciangdong keima min suangin bangmah na ngen nai kei uh hi. Tua ahih 
manin ngen le uh cin hong kipia ding ahih manin na lungdamna uh hong 
cingtaak ding hi. 


Leitung Nate Ka Zo Khin Hi 


25 “Tuhun ciangdong hih thute thugentehna zangin ka hong gen hi. Ahi 
zongin thugentehna ka hong zat nawnloh hun hong tung ding a, tua hun 


ciangin a teltakin Pa Pasian' thu ka hong gen ding hi. 26 Tua hun hong tun' 
ciangin, Pa Pasian kiangah ka hong ngetsak ding hi, ka hong ci nawn kei 
ding a, nomau mahmah in ka min suangin Pa kiangah na ngenpah ding uh 
hi. 27 Bang hang hiam cih leh note in kei hong itin, Pa kiang panin a hong 
pai ka hihna thu um na hih manun Pa mahmah in note hong it ahihna hang 
ahi hi. 28 Pa kiang panin hong pai-in leitung a hong tung ka hi a, tu-in 
leitung nusia leuleu-in Pa kiang a zuankik ding ka hi hi,” aci hi. 29 Tua 
ciangin a nungzuite in, “Tu-in thugentehna zang nawnlom a kitel takin thu 
na hong gen hi. 30 Tu-in na khempeuh na theihkhitna thu ka phawk uh a, 
ka theihnop uh thute kote in ka hong dot ding uh zong kisam nawnlo ahih 
mani Pa kiang panin a hong pai na hihna thu ka hong um uh hi,” a ci uh 
hi. 31 Jesuh in, “Tu-in hong umta na hi uh hiam? 32 Note khempeuh 
kithehthangin na inn ciat uh zuanin kei bek na hong nusiat ding uh hun a 
hong tung ding hi bek loin tu-in a hong tung hita hi. Ahi zongin kei guak a 
hong kinusia hilo a, Pa in kei hong ompih hi. 33 Keimah tawh na hong 
kipawlna uh hangin lungnopna na neihtheihna dingun hih thu a hong gen ka 
hi hi. Leitung gimna na thuak ding uh hi. Ahi zongin keimah in leitung nate 
zo khinta ka hih manin lungnuamin om un,” a ci hi. 


A Nungzutte-a' ding Jesuh' Thungetna 


17:1 Jesuh in hih thute a genkhit ciangin vantung lam ento-in, “Pa aw, a 
hun hong tungta ahih mani na Tapa in na pianzia hong kilatsak theihna 
dingin tu-in na Tapa' pianzia hong kilangsak ta in. 2 Bang hang hiam cih 
leh Tapa tungah na piak mi khempeuh tungah Tapa in nuntak tawntungna a 
piaktheihna dingin mi khempeuh tungah ukna aana a neihna dingin Tapa 
tungah na hong piaksa ahi hi. 3 Nang bek a man Pasian na hihna thu leh 
nangmah in na hong sawl Jesuh Khrih hong theihna pen amaute-a' dingin 
nuntak tawntung ngahna ding lampi ahi hi. 4 Nangmah in sepdingin na 
hong piak nasep khempeuh sem khinta ka hih manin leitungah na min a 
thangsak ka hi hi. 5 Pa aw, leitung a kipian'sak ma-in nang tawh i 
neihkhawm na pianzia mah tu-in nangma omna munah hong pia ta in. 6 
“Leitung mite sung panin keima khutsungah na hong piak mite tungah 


nangma min ka pulak khinzo ta hi. Tua mite in nangma thu mangin nangma 
mi hi uh a, ahi zongin keima khutsungah amaute na hong pia hi. 7 Tu-in 
amaute in keima neih khempeuh nangma hong piak ahihna thu a thei uh hi. 
8 Bang hang hiam cih leh gendingin na hong sawl thu khempeuh amaute 
kiangah ka gen ciangin um uh a, nangma kiang panin a pai ka hihna thu 
hong thei uh a, nangma hong sawl ka hihna thu zong hong um uh hi. 9 
“Amaute-a' dingin thu ka hong ngetsak hi. Leitung mite-a' dingin a hong 
ngetsak hiloin keima khutsungah na hong piak mite nangma mi ahih manin 
tua mite-a' dingin a hong ngetsak ka hi hi. 10 Keima neih khempeuh 
nangma-a' hi a, nangma neih khempeuh keima-a' ahih manin, tua mite' 
hangin nangma pianzia ka neihna hong kilang hi. 11 Tu-in nangma kiangah 
kei a hong paita ding ka hih manin leitungah ka om nawn kei ding a, ahi 
zongin amaute a omlai ding uh ahi hi. Tua ahih manin a Siangtho ka Pa 
aw, nang leh kei pumkhat ihih mah bangin amaute zong pumkhat ahihna 
dingun na vangliatna tawh hoihtakin na kem in. 12 Amaute tawh ka 
omkhawm hun lai-in nangma hong piak na min vangliatna tawh amaute ka 
kem hi. Amaute ka hu a, a maimang dingpa simloh khat zong ka kisamsak 
kei hi. Tua a maimangpa lah Lai Siangtho sung thu a tun'na ding ahi hi. 13 
Tu-in nangma kiangah a hong paita ding ka hih manin keimah bangin 
amaute in lungdamna cingtaak a neihtheihna dingun leitungah ka om lai-in 
hih thute a gen ka hi hi. 14 Amaute tungah na thu ka gen khin hi. Ahi 
zongin keimah bangin amaute zong hih leitung mite tawh kipawllo uh ahih 
manin leitung mite in a mudah uh hi. 15 Leitung panin amaute na lakkhiat 
ding a hong ngetsak ka hi kei a, a Gilopa' bawlsiatna ding panin na kep 
ding a hong ngen ka hi hi. 16 Hih leitung tawh kei ka kipawlloh mah 
bangin amaute zong a kipawllo uh ahi hi. 17 Nangma thuman hilhna tawh 
amaute a siangtho nangma zat dingin na bawl in. 18 Leitungah kei na hong 
sawl mah bangin kei zong leitung mahah amaute ka sawl hi. 19 Nangma 
tungah thuman takin amaute zong hong ki-ap theihna dingun amaute ka 
khualna-in nangma tungah kei ka hong ki-ap hi. 20 “Hih mite-a' ding bek 
thu a hong ngetsak ka hi kei a, amaute' thugenna hangin kei hong um 
mite-a' ding zong a hong ngetsak ka hi hi. 21 Pa aw, amaute khempeuh 
pumkhat a suahtheihna dingun ka hong ngetsak hi. Nangmah in kei na 


hong sawlna thu leitung mite in a uptheihna dingun eite gel pawlkhat ihih 
mah bangin amaute zong eite tawh pawlkhat hong hi ta hen. 22 Nang leh 
kei pumkhat ihih mah bangin amaute zong pumkhat a suah theihna dingun 
keima tungah na hong piak pianzia mah amaute tungah ka pia hi. 23 
Leitung mite in kei na hong sawlna thu a theihna ding leh kei na hong it 
mah bangin amaute na itna thu a theihna hangun amaute pumkhat a suah 
taktak theihna dingun amaute lakah kei ka om a, kei tawh nang na hong 
omkhawm hi. 24 Pa aw, leitung a pian'ma pekin kei na hong itna hangin na 
hong piak pianzia a mu dingin keimah na hong piak mite zong ka omna-ah 
a hong pai theihna ding ka deihsak hi. 25 A Thuman ka Pa aw, leitung 
mite in nang hong theilo uh hi. Ahi zongin keimah in nang ka hong thei a, 
kei na hong sawlna thu hih mite in zong a thei uh hi. 26 Kei na hong itna 
zah itna mah amaute sungah omin, amaute tawh kei ka omkhawm theihna 
dingin amaute tungah nangma min ka gen khin a, mai lamah zong ka gen 
lailai ding hi,” ci-in thu a ngen hi. 


Jesuh a Kilehhekna leh a Kimatna 


18:1 Jesuh in tu-a bangin thu a nget khit ciangin a nungzuite tawh Kidron 
lui kantanin a pai hi. Tua lai-ah huan khat om a, tua huan sungah a 
nungzuite tawh a lut hi. 2 Jesuh leh a nungzuite tua munah pai zelzel uh 
ahih manin Jesuh a lehhek Judas in zong tua mun a thei hi. 3 Tua ahih 
manin Judas zong, siampi liante leh Farisi mite in a sawl galkap honkhat 
leh biakinncing palik pawlkhat tawh hiam tawi-in lalcin leh meilah de-in 
tua huanah a hong pai uh hi. 4 Jesuh in zong ama tungah a piangding thu 
khempeuh theikhin ahih manin hong paikhia-in amaute kiangah, “Kua 
zong na hi uh hiam?” ci-in a dong hi. 5 Amaute in, “Nazareth khuami 
Jesuh a zong ka hi uh hi,” a ci hi. Jesuh a lehhek Judas zong tua mihonte 
tawh hong dingkhawm hi. 6 Jesuh in, “Keimah ka hi hi,” a cih ciangin 
amaute nungkinin a puk uh hi. 7 Jesuh in, “Kua zong na hi uh hiam?” ci-in 
a dotkik ciangin amaute in, “Nazareth khuami Jesuh a zong ka hi uh hi,” a 
ci leuleu uh hi. 8 Tua ciangin Jesuh in, “Keimah ka hi hi, ci-in ka hong gen 
khinzo hi. Kei hong zong na hih uh leh hih adangte khah lel un,” a ci hi. 9 


Hih bang a cihna pen, “Kei na hong piaksate khat zong ka kisamsak kei 
hi,” ci-in a thugenna a tun'na ding ahi hi. 10 Simon Peter in namsau kuah 
ahih manin a namsau dokin siampi lianpenpa' silapa a sat leh a taklam bil a 
satkhia hi. Tua silapa' min Malkhus ahi hi. 11 Tua ciangin Jesuh in Peter 
kiangah, “Na namsau a paii-ah siat in. Ka Pa in thuakdingin a hong piak 
thu thuaklo ding ka hi hiam?” a ci hi. 


Siampi Lianpenpa Mai-ah Jesuh Kipaipih 


12 Tua ahih manin galkapte leh a bute leh Jew mi palikte in Jesuh manin 
hen uh a, 13 tua kumin siampi lianpen a sem Katafas' sungpa Annas 
kiangah a parpih masa uh hi. 14 Mihonte' tangin mi khat a sihding kilawm 
zaw hi, ci-in Jerusalem khua-a Jew mi uliante kiangah thu a genpa Kaiafas 
ahi hi. 


Peter in Jesuh Nial 


15 Simon Peter leh a nungzui dang khat in zong Jesuh a zui uh hi. Hih a 
nungzui dang khatpa leh siampi lianpenpa kithei uh ahih manin siampi 
lianpenpa' inntual dongah Jesuh tawh a lutkhawm hi. 16 Ahi zongin Peter 
ahih leh kong pualamah a khawl hi. Tua ahih manin siampi lianpenpa tawh 
a kithei nungzui dang khatpa zong va pai kikin kongcing numei a hopih 
khit ciangin Peter zong a tumpih hi. 17 Kongcing nume1 in Peter kiangah, 
“Hih mipa' nungzutte khat hilo na hi hiam?” a cih leh, “Ka hi kei hi,” ci-in 
a dawng hi. 18 Khua dam mahmah ahih manin nasemte leh palikte m 
methol cih a, tua mei awi-in a kiimah ding uh ahih manin Peter zong va 
pai-in mei awi-in amaute tawh a dingkhawm hi. 


Siampi Lianpenpa in Jesuh Thu Dong 


19 Siampi lianpenpa Annas in Jesuh kiangah ama nungzuitte thu leh a 
thuhilhna tawh kisai thu a dong hi. 20 Jesuh in, “Mi khempeuh' theihin thu 
ka gen tawntung hi. Jew mihonpi a kikhopna innte leh Biakimn sungah thu 
ka hilh a, thu ka sim genna om ngetlo hi. 21 Tua ahih manin bang hangin 


kei kiangah hong dong se na hi hiam? Ka thugen a za mite kiangah dong 
lecin ka genteng amaute in hong genthei ding uh hi,” ci-in a dawng hi. 22 
Hih bangin Jesuh a pau ciangin biakinncing palikte khat in Jesuh beng a, 
“Bang hangin hih bangin siampi lianpenpa tungah kampau ngam na hi 
hiam?” aci hi. 23 Ahi zongin Jesuh in, “A manloin kampau khial ka hih 
leh ka khialhna hong lak in. Ka thugen a man ahih manin bang hangin hong 
beng zenzen na hi hiam?” ci-in a dawng hi. 24 Tua ciangin Annas in Jesuh 
a kikhihsa mahin siampi lianpenpa Kaiafas kiangah a puak hi. 


Peter in Jesuh Nialkik 


25 Tua bangin mei awi-in Simon Peter a din' laitakin a kiima om midangte 
in, “Nang, hua mipa' nungzuite khat hilo na hi hiam?” a cih uh leh Peter in, 
“Ka hi kei hi,” ci-in a nial leuleu hi. 26 Tua ciangin siampi lianpenpa' 
nasem, Peter in a bil a sat khiatsakpa' behte khat in, “Huan sungah amah 
tawh na omkhawm lai-un hong mu hilo ka hi hiam?” a cih ciangin, 27 
Peter in nialkik leuleu a, tua khit phetin ak a khuang hi. 


Jesuh, Pilat Mai-ah 


28 Tua ciangin Kaiafas' inn panin gam ukpa Pilat' omna kumpi inn-ah 
Jesuh a paipih uh hi. Tua hun pen zingsang tung ahi hi. Jew mite ahih leh 
Paisan Pawi annekna sungah kihel nuam uh ahih manin biakna vai-in a 
siang a suahtheihna dingun kumpi inn huang sungah lutlo uh hi. 29 Tua 
ahih manin amaute kiangah Pilat hong pusuakin, “Hih mipa na mawhsakna 
uh bang ahi hiam?” ci-in a dot ciangin 30 amaute in, “Hih mipa a gamtat a 
sialo hi leh nang kiangah ka hong paipih kei ding uh hi,” ci-in a dawng uh 
hi. 31 Tua ciangin Pilat m, “Jerusalem khua-a om no Jew mi uliante mah in 
paikhiatpih un la, nomau Thukham tawh kizui-in ama tungah thu khen un,” 
ci-in a gen ciangin Jew mite in ama kiangah, “Kote in mi thahtheihna ding 
thu ka nei kei uh hi,” ci-in a dawng uh hi. 32 (Jesuh in ama sihna dingzia a 
gensa thu a tun'theihna dingin hih bangin a piang ahi hi.) 33 Tua ciangin 
kumpi huang sungah Pilat ciahkik a, Jesuh samin, “Nang Jew mite' kumpi 


na hi hiam?” ci-in a dot leh 34 Jesuh in, “Nang' lungsimah a piangtawm 
hong dong na hi hiam, tua ahih kei leh midangte in keima thu hong gen ahi 
hiam?” ci-in a dawng hi. 35 Pilat in, “Kei, Jew mi hong sa na hi hiam? Na 
Jew mipihte leh na siampi liante un kei kiangah nang hong ap uh hi. Bang 
gamta khial na hi hiam?” a ci hi. 36 Tua ciangin Jesuh in, “Keima ukna 
pen hih leitung gam hilo hi. Keima ukna hih leitung gam hi leh Jerusalem 
khua-a Jew mi uliante' khutsungah hong kipiak lohna dingin ka nungzuite 
in a do ding uh hi. Tua ahih mani keima ukna pen hih leitung tawh 
kizomlo hi,” a ci hi. 37 Tua ciangin Pilat in, “Tua ahih leh nang kumpi hilo 
na hi hiam?” a cih leh Jesuh in, “Kumpi hi, nangmah in na hong ci hi. Hih 
thuman a genkhia dingin mi hong suakin leitungah a hong pai ka hi hi. Hih 
thuman tawh a kizom mi peuhmah in keima thugen hong zui uh hi,” a cih 
ciangin 38 Pilat in, “Thuman na cih bang ahi hiam?” ci-in a dong hi. 


Jesuh A Si dingin Thu Kikhen 


Tua ciangin Jew mihonte kiangah Pilat va paikhia kikin amaute kiangah, 
“Ama khialhna bangmah ka mu kei hi. 39 Tua ahih manin na Paisan Pawi 
hun uh ciangin note-a' dingin mi khat ka khahkhiat a ngeina ahih manin 
note-a' dingin hih Jew kumpipa hong khahkhia leng na ut uh hiam?” ci-in a 
dot ciangin, 40 amaute awng gawpin, “Hih mipa khah kei in! Barabbas 
hong khah in!” ci-in a dawng uh hi. (Barabbas pen mi suamin thongkia 
khat ahi hi.) 


19:1 Tua ciangin Pilat in ama kiangah Jesuh paipih sakin a satsak hi. 2 
Galkapte in a kumpi lukhu dingin ling vialin Jesuh khusak uh a, a kumpi 
puan dingin puansan a silhsak khit uh ciangin 3 ama kiangah nehin, “Jew 
mite Kumpipa, na khan' sau ta hen!” ci-in hopihin a khut uh tawh a beng 
uh hi. 4 Pilat zong khatvei hong pusuak kikin mihonte kiangah, “Ama 
khialhna bangmah a mulo ka hihna thu na theihna dingun note kiangah 
Jesuh ka hong paikhia sak hi,” a ci hi. 5 Tua ahih mani Jesuh zong ling 
lukhu khukawm leh puansan silhkawmin hong pusuak a, Pilat in mihonte 
kiangah, “En un, hih lai-ah na mipa uh om hi,” a ci hi. 6 Siampi liante leh 


biakinncing palikte in a muh uh ciangin “Singlamteh tungah that in, 
singlamteh tungah that in!” ci-in a kiko uh hi. Pilat in amaute kiangah, “Na 
ut uh leh paipih un la, singlamteh tungah that un! Ke'n ama khialhna ka mu 
kei hi,” a cih ciangin 7 Jew mihonte in, “Amah Pasian' Tapa-in kigen ahih 
mani a kithah theihna ding Thukham ka nei uh hi,” ci-in a genna uh $ 
Pilat in a zak ciangin a lunghimawh semsem hi. 9 Tua ahih manin kumpi 
inn huangsungah lutkikin Jesuh kiangah, “Koi lai panin a hong pai na hi 
hiam?” ci-in a dong hi. Ahi zongin Jesuh in dawnglo ahih mamn, 10 “Hong 
dawnglo ding na hi hiam? Nang thahtheihna ding leh khahtheihna ding thu 
ka neihlam phawklo na hi hiam?” a cih ciangin 11 Jesuh in, “Pasian in 
nang tungah hong pialo hi leh kei tungah thu na nei het kei ding hi. Tua 
ahih manin nangma khutsungah kei hong apte' mawhna lianzaw hi,” ci-in a 
dawng hi. 12 Pilat in hih thu a zak ciangin Jesuh a khahtheihna ding lampi 
zongin a hanciam hi. Ahi zongin Jew mihonte awngin kiko uh a, “Hih 
mipa na khah peuhmah leh Rom gam khempeuh a uk Kumpipa tawh a 
kipawllo na hi ding hi. Kumpi hi'ng, a ci khempeuh pen gam khempeuh a 
uk Kumpipa a langpang ahi hi,” a ci uh hi. 13 Pilat in hih bangin mite' 
kikona a zak ciangin Jesuh paikhiatpih a, Hebru pau-in Gabbatha a kici 
Suangphahpek tunga thukhenna tokhom tungah a tu hi. 14 Tua ni pen 
Paisan Pawi hun ding Kigin' ni hi a, sunkim laitak hun ahi hi. Pilat in Jew 
mihonte kiangah, “Hih lai-ah na Kumpipa uh om!” a cih ciangin 15 amaute 
in, “That in, that in, singlamteh tungah that in,” ci-in a kiko uh hi. Pilat in, 
“Na Kumpipa uh that mawk ding ka hi hiam?” a cih ciangin siampi liante 
in, “Rom gam khempeuh a uk Kumpipa simloh kumpi dang ka nei kei uh 
hi,” ci-in a dawng uh hi. 16 Tua ahih ciangin singlamteh tungah thahdingin 
amaute' khutsungah Jesuh a pia ta hi. 


Singlamteh tungah Khaina 


17 Tua ahih mani amaute in Jesuh la-in paikhiatpih uh a, ama kikhaina 
ding singlamteh mah puasakin Hebru pau-in Golgotha a kici Lutang Guh 
mualah a paipih uh hi. 18 Tua lai mun panin singlamteh tungah khai uh a, 
ama langtuakah zong midang khat tuak mah khai-in a laizangah Jesuh a 


kikhai hi. 19 Pilat in lai khat gelhsakin, “Jew mite' Kumpipa, Nazareth 
khuami Jesuh,” cisak a, singlamteh tungah a suangsak hi. 20 Jesuh a 
kikhaina mun pen Jerusalem khuapi tawh kinai ahih manin Judea gammi 
tampi in hih lai kigelh a sim uh hi. Tua lai pen Hebru lai, Latin lai, leh Grik 
lai-in a kigelh hi. 21 Tua ciangin Jew siampi liante in Pilat kiangah, ““Jew 
mite' Kumpipa,' ci-in gelh kei in la, ‘Hih mipa in Jew mite' kumpi ka hi hi, 
ci hi,” ci-in gelh in,” a cih uh leh 22 Pilat in, “Ka gelhsa pen ka gelhsa 
bangbangin kip hi,” ci-in a dawng hi. 23 Galkapte in singlamteh tungah 
Jesuh a khai khit uh ciangin a puante la uh a, khenkhat ciatin a ngah 
dingun khen li a suah uh hi. Mong a neilo, a kiphan a puantualpi zong a la 
uh hi. 24 Ahi zongin amaute in, “Hih puan balkek kei ni. A ngah ding 1 
theihna dingin ai san ni,” a kici uh hi. Lai Siangtho sungah, “Amaute in ka 
puante hawm uh a, ka puantualpi ngahna dingin ai a san uh hi,” ci-in a 
kigelhna a tun'na dingin hih bangin galkapte a gamta ahi uh hi. 25 Jesuh' 
singlamteh gei-ah ama nu, ama nuno ahi, Klopas' zi Mary, leh Magdala 
khuami Mary a ding uh hi. 26 Jesuh in ama nu leh a it a nungzuipa a 
dingkhawm a muh ciangin a nu kiangah, “Nu aw, tua lai-ah na tapa om 
hi,” aci hi. 27 Tua ciangin a nungzuipa kiangah, “Na nu tua lai-ah om hi,” 
a ci leuleu hi. Tua ahih manin tua huna kipanin nungzuipa in ama inn-ah 
Jesuh' nu Mary a kem hi. 


Jesuh' Sihna 


28 Tua hun ciangin Jesuh in na khempeuh kicingta hi, ci-in thei ahih manin 
Lai Siangtho sungah a kigelh thu a tun'theihna dingin, “Ka dangtak hi,” a 
ci hi. 29 Tua lai-ah beel khat dimm leenggahzu-hau om ahih manin amaute 
in tua sungah tuihupna diahin puknah hiang dawnah a koih khit uh ciangin 
Jesuh' kamah a va tahto uh hi. 30 Jesuh in tua leenggahzu-hau ciamin, 
“Man khinta hi,” a cih khit ciangin a lu puksukin a si ta hi. 


Jesuh' Pangpi Kisun 


31 Tua ni pen Kigim' ni hi a, a zing ciang Sabbath ni thupi diak ahih manin 


tua ni-in singlamteh tungah a luangte a omlai ding deihlo uh ahih ciangin 
Jerusalem khua-a Jew mi uliante, Pilat kiangah va pai-in a khete uh 
kuaitanin a luangte a lakkhiatna dingun a ngen uh hi. 32 Tua ahih mamin 
galkapte hong pai uh a, a tuah masakpa uh a khe a kuaihtansak khit uh 
ciangin a langkhata ompa-a' zong a kuaihtansak uh hi. 33 Ahi zongin 
Jesuh' khe kuaitan dingin a kithawi uh ciangin amah a na sihkhitna thei uh 
ahih manin a khe a kuaihtansak nawn kei uh hi. 34 Ahi zongin galkapte 
khat in a teipi tawh Jesuh' pangpi a sut leh sisan leh tui hong leengkhia hi. 
35 (Note in na uptheihna dingun hih thupiang a mupa in ama muhna bang a 
hong gen ahi hi. Ama thugente a man thu hi a, a genpa in a mantaktak a 
gen ahihna thu zong a thei hi.) 36 Lai Siangtho sungah, “Ama guhte khat 
zong kitanlo ding hi,” ci-in a genna thu a tun'theihna dingin hih bangin a 
piang ahi hi. 37 Tua banah Lai Siangtho mundang khatah, “Teipi tawh a 
sutpa uh a en ding uh hi,” na kici lai hi. 


Jesuh A Kivuna 


38 Tua ciangin Arimathea khuami Josef in Jesuh' luang a lakkhiat theihna 
dingin Pilat kiangah va pai-in a ngen hi. (Josef i cih pen Jesuh' nung a zui 
khat hi a, ahi zongin Jerusalem khua-a Jew uliante a kihtakna hangin a 
simzuih khat ahi hi.) Josef in Jesuh' luang a lakkhiat theihna dingin thu 
ngah ahih manin va pai-in Jesuh' luang a lakhia hi. 39 Jesuh kiangah a zan 
hawh ngei Nikodemas zong hong pai a, Jesuh' luang a siatlohna dingin a 
bawlna ding myrrh leh aloes paknamtui kigawm tawi sawmnih bang a gik 
a hong pua hi. 40 Tua mi nihte in si a vui uh ciangin a bawl ngeina bangun 
a paknamtuite nuhin puan tawh a tun uh hi. 41 Jesuh, singlamteh tungah a 
kithahna mun tawh kinai-ah huan khat om a, tua huansungah kuamah a 
kivui ngei nailohna hankhuk thak khat a om hi. 42 Tua ni pen Kigin' ni hi 
a, Jew mite' Sabbath ni hong naita ahih manin, tua hankhuk a nai ahihna 
hangin nawhsa thu-in tua lai munah Jesuh a vui uh hi. 


Thawhkikna 


20:1 Nipi ni zingsang khuavak ma-in Magdala khuami Mary zong hanah 
va pai-in a et ciangin hankhuk kihukna suangtum a kilikkhia khim a mu hi. 
2 Amah zong tai-in Simon Peter leh Jesuh in a it a nungzuipa kiangah, 
“Amaute in hankhuk panin i Topa lakhia khim uh a, koi lai-ah koih ahi uh 
hiam, cih ka thei kei uh hi,” a ci uh hi. 3 Tua ciangin nungzui dang khatpa 
tawh Peter zong paikhia-in han lam a manawh uh hi. 4 A nih tuakun 
taikhawm uh a, ahi zongin nungzui dang khatpa in Peter makhelhin hanah 
a tung masa hi. 5 Hankhuk sung a etsuk ciangin a kitunna puante a om mu 
a, ahi zongin lutsuklo hi. 6 Ama nungah Simon Peter hong tungin han 
sungah a lutsukpah hi. A luang tunna puan mu a, 7 a lu tunna puan pen a 
luang tunna tawh omkhawm loin a tuamin a kizialin a om a mu hi. 8 Tua 
ciangin han a tung masa nungzui dangpa zong lutsukin a thupiangte mu 
ahih manin a um hi. 9 (Sihna panin thokik ding hi, ci-in Lai Siangtho m a 
genna thu a theithei nailo uh ahi hi.) 10 Tua ciangin nungzuite a inn uhah a 
ciah uh hi. 


Magdala khuami Mary tungah Jesuh Kilang 


11 Ahi zongin han pualamah Mary kap a, a kahkawmin hankhuk sung 
lamah kunin en a, 12 Jesuh' luang a kisialna a lu lamah khat, a khe lamah 
khat, puanpak silhin a tu vantung mi nih a mu hi. 13 Tua vantung mite in 
Mary kiangah, “Bang hangin kap na hi hiam?” ci-in a dot uh ciangin amah 
in, “Amaute in ka Topa paikhiatpih uh a, koi lai-ah koih ahi uh hiam, cih 
ka thei kei hi,” ci-in a dawng hi. 14 Tua khit ciangin a kihei leh Jesuh mu 
a, ahi zongin Jesuh ahihlam thetlo hi. 15 Jesuh in, “Numei aw, bang 
hangin kap na hi hiam? Kua zong na hi hiam?” ci-in a dot ciangin Mary in 
huancingpa sa ahih manin, “Sia aw, amah na puakkhiat leh koi lai-ah koih 
na hi hiam hong gen in. A luang ka la nuam hi,” a ci hi. 16 Tua ciangin 
Jesuh in, “Mary!” a cih leh Mary zong ama lamah kihei a, “Rabboni,” ci-in 
a dawng hi. (Rabboni pen Hebru pau hi a, “Siapa,” a cihna ahi hi.) 17 Tua 
ciangin Jesuh in, “Kei hong lenlen nawn kei in. Ka Pa kiangah a paito nailo 
ka hi hi. Ka sanggamte kiangah va pai in la, “Keima Pa leh note' Pa, keima 
Pasian leh note' Pasian' kiangah ka pai ding hi,” ci hi, ci-in va gensak zaw 


in,” a ci hi. 18 Tua ahih manin Magdala khuami Mary zong nungzuite 
kiangah pai-in Topa a muh khitna thu va gen a, hih a kam vaikhakte zong 
a zasak hi. 


Jesuh, A Nungzuite kiangah Kilang 


19 Tua ni pen Nipi ni nitak lam hi a, nungzuite zong a nitakin innsung 
khatah a kikhop laitakun Jerusalem khua-a Jew mi uliante a kihtakna uh 
hangin inn a kikalhnelh uh hi. Tua bang hinapi-in amaute lakah Jesuh hong 
ding a, “Nopna ngah ta un,” ci-in a hopih hi. 20 Tua bangin a hopih khit 
ciangin a khutte leh a pangpi zong a lak hi. Topa a muhna hangun 
nungzuite a nuam mahmah uh hi. 21 Tua ciangin Jesuh in amaute kiangah, 
“Note in nopna ngah ta un. Pa in kei a hong sawl bangin note zong ka hong 
sawl hi,” ci-in a vaikhak leuleu hi. 22 Tua khit ciangin amaute lamah a hu 
sang a, “Kha Siangtho na sang un. 23 Mite' mawhna na maisak uh leh 
amaute' mawhna a mai hi ding a, na maisak kei uh leh amaute' mawhna a 
mailo hi ding hi,” a ci hi. 


Thomas' Uplohna 


24 Nungzuite kiangah Jesuh a kilah laitakin sawmlenihte sung panin Unau 
Peeng minno a nei Thomas omlo hi. 25 Tua ahih manin nungzui dangte in 
ama kiangah, “Topa ka mu uh hi,” a cih uh leh amah in, “A khut, 
siktukkilh tawh a kikilhna mate mu-in, tua a siktukkilh ma vangah ka 
khutmete ka va khum teek kei a, ama pangpi zong ka khut tawh ka lawn' 
teek kei leh ka um kei ding hi,” a ci hi. 26 Tua zawh nipikal khat ciangin 
nungzuite zong innsung khatah kikhawm leuleu uh a, tua hunin Thomas 
zong a om hi. Amaute kong kikhaknelh uh hinapi-in Jesuh hong pai-in 
amaute lakah hong ding a, “Nopna ngah ta un,” ci-in a hopih khit ciangin 
27 Thomas kiangah, “Na khutme tawh hong lawng in la ka khutte en in. 
Na khut zan in la ka pangpi zong lawng in. Umlah nawn kei in la, um 
taktak in,” a ci hi. 28 Thomas in zong, “Ka Topa, ka Pasian!” ci-in a dawn! 
ciangin 29 Jesuh in, “Kei na hong muhkhit ciang bekin hong um pan na hi 


hiam? Kei hong mulo napi-in hong umte-a' dingin lungdamhuai mahmah 
zaw ding hi,” a ci hi. 


Hih Laibu' Deihna 


30 Jesuh in a nungzuite' muhna-ah na lamdang lian tampi bawl a, ahi 
zongin hih laibu sungah a kigelhlo tampi tak omlai hi. 31 Hih laibu sungah 
a kigelh thute pen Jesuh, Pasian' Tapa, Khrih ahihna thu na uptheihna ding 
uh leh ama min hangin tua upna tawh nuntakna na ngahtheihna ding uh 
deihna tawh a kigelh ahi hi. 


Nungzui Sagihte tungah Jesuh Kilang 


21:1 Tua khit ciangin a nungzuite omna Tiberias Tuili gei-ah Jesuh kilang 
leuleu a, a thu pian'zia hih bang ahi hi: 2 Simon Peter, Unau Peeng minno a 
nei Thomas, Galilee gam Kana khuami Nethanel, Zebedi' tapate, leh 
nungzui dang nihte mun khatah a omkhawm uh hi. 3 Simon Peter in a 
lawmte kiangah, “Kei, ngasa bengin kuan ning,” ci-in a gen leh a lawmte 
in, “Ko zong hong kuan nung,” ci uh ahih manin, amaute kuankhia-in 
gunkuang tungah a tuang uh hi. Ahi zongin tua zanin ngasa khat zong 
manlo uh hi. 4 Zingsang khua a vak ciangin tui gei-ah Jesuh ding a, ahi 
zongin a nungzuite in amah ahihlam theilo uh hi. 5 Jesuh in amaute 
kiangah, “Tangvalte aw, ngasa na man uh hiam?” ci-in a dot leh amaute in, 
“Bangmah ka man kei uh hi,” ci-in a dawng uh hi. 6 Tua ciangin amah in, 
“Na gunkuang taklam pang uhah na ngen uh paii le uh cin na man ding uh 
hi,” a ci hi. Amaute in zong a ngen uh paii uh a, ngasa tam awk lua ahih 
manin a ngen uh a kaizo kei uh hi. 7 Tua ciangin Jesuh in a it nungzuipa in 
Peter kiangah, “Topa hi!” a ci hi. Simon Peter in Topa ahihna thu a zak 
ciangin (a nga betna uhah a puante uh suahkhia uh ahih manin) a puan silh 
buatbuatm tui sungah a lengkhia hi. 8 Nungzui dangte ahih leh gunkuang 
mahah tuangin a ngen uh tawh ngasa a dimtakin a hong kai uh hi. Tua lai 
mun leh a tui gei pen pi zathum bang bek kigamla hi. 9 Tui gei a tun' uh 
ciangin mei-am tungah ngasa leh anlum a ki-em a mu uh hi. 10 Jesuh in 


amaute kiangah, “Tu-a na ngasa matte uh pawlkhat hong paipih un,” ci-in 
a gen ciangin 11 Simon Peter zong gunkuang tungah va kahin ngasa a 
dimin a om ngen va kai a, ngasa a vekpi-in za leh sawmnga leh thum 
pha-in tam mahmah napi-in a ngen uh themkhat zong kikeklo hi. 12 Tua 
ciangin Jesuh in amaute kiangah, “Hong pai un; zing an ne ni,” a ci hi. 
Amah pen Topa ahih lamtak thei uh ahih manin, “Nang kua na hi hiam?” 
ci-in a nungzuite khat beek in dong ngamlo uh hi. 13 Jesuh hong pai-in 
anlum la-in amaute tungah pia a, tua mah bangin ngasa zong a pia hi. 14 
Hih pen sihna panin Jesuh a kithawhkik sak khitzawh nungzuitte tungah a 
kilah a thum veina hita hi. 


Ka Tuute Kem In 


15 An a nekkhit uh ciangin Jesuh in Simon Peter kiangah, “Johan' tapa 
Simon aw, hih adang khempeuhte' hong it sangin kei na hong nak itzaw 
hiam?” ci-in a dot ciangin amah in, “Topa aw, ka hong itzaw hi. Nang ka 
hong itna na thei hi,” ci-in a dawng hi. 16 Tua ciangin Jesuh in, “Ka 
tuunote na kem in,” a ci hi. Tua ciangin Jesuh in a nihveina dong leuleu a, 
“Johan' tapa Simon aw, kei na hong it hiam?” ci-in a dot ciangin, “Topa 
aw, nang ka hong it a, ka hong itna thu na thei hi,” a cih ciangin, “Ka tuute 
na kem in,” a ci leuleu hi. 17 Jesuh in a thumveina dong leuleu a, “Johan' 
tapa Simon aw, kei na hong it hiam?” a cih ciangin, “Kei na hong it hiam?” 
ci-in thumvei tak a dotna hangin Peter zong a dah suak hi. Tua ahih mann, 
“Topa aw, nangmah in na khempeuh na thei a, nangmah ka hong itna thu 
zong na thei hi,” ci-in a dawn' ciangin Jesuh in, “Ka tuute na kem in. 18 A 
mantakin ci lehang, na khangno lai-in na kawnggak gakin na utna peuhah 
na pai zialzial thei hi. Ahi zongin na khangham ciangin na khutte na zan 
ding a, midangte in na khutte hong henin na utlohnapi-ah hong paipih ding 
uh hi,” a ci hi. 19 (Hih bangin a thugenna pen Peter a sihna ding zia leh 
Pasian' min a than'sakna ding thu a gen nopna ahi hi.) Tua ciangin Jesuh in 
Peter kiangah, “Hong zui un,” a ci hi. 


Jesuh' It Nungzuipa 


20 Peter a kihei ciangin, nitak an a nek lai-un Jesuh' gei-ah tu-in, “Topa 
aw, nang kua in hong lehhek ding ahi hiam?” ci-in a dong, Jesuh' it a 
nungzuipa ama nungah a om a mu hi. 21 Peter in amah a muh ciangin 
Jesuh kiangah, “Topa aw, hih mipa bangci ding ahi hiam?” ci-in a dot leh 
22 Jesuh in, “Ka hong paikik mateng amah a nungta dingin ka deih nak leh 
nang bang phamawh sa na hi hiam? Nangmah in ka nung hong zui peuh 
in,” ci-in a dawng hi. 23 Tua ahih manin hih nungzuipa silo ding hi, ci-in a 
nungzuite lakah a kigen hi. Ahi zongim Jesuh in, “Amah silo ding hi,” a ci 
hiloim, “Ka hong paikik mateng amah a nungta dingin ka deih nak leh nang 
bang phamawh sa na hi hiam?” a ci bek ahi hi. 24 Jesuh intua a cih 
nungzuipa pen hih thute genin lai sungah a gelhpa hi a, ama thugente a 
mantaktak hi, ci-in ka thei uh hi. 25 Jesuh in a sep thute tampi tak omlai 
hi. A sep khempeuh a ban banin laibu sungah a kigelh hi leh a laibute pen 
leitungah ta zolo ding hi, ci-in ka um hi. 


